**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 21 Ιουλίου 2020, ημέρα Τρίτη και ώρα 19.40΄, στην αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης: «Ενημέρωση των μελών της Επιτροπής από τον Υφυπουργό Εξωτερικών, αρμόδιο για τον Απόδημο Ελληνισμό, κ. Κωνσταντίνο Βλάση, σύμφωνα με το άρθρο 36 παρ. 5 του Κανονισμού της Βουλής, για θέματα αρμοδιότητάς του».

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν Βουλευτές οι κ.κ. Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Ανδριανός Ιωάννης, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Ηγουμενίδης Νικόλαος, Μάλαμα Κυριακή, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Γκόκας Χρήστος, Ανδρέας, Αρβανιτίδης Γεώργιος, Κομνηνάκα Μαρία, Συντυχάκης Μανώλης, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να ξεκινήσουμε τη συνεδρίαση. Επαναλαμβάνω, ότι υπήρξε καθυστέρηση γιατί άλλη Επιτροπή που συνεδρίαζε στην ίδια αίθουσα, μπήκε στο δικό μας χρόνο. Συμβαίνουν αυτά, έπρεπε να καθαριστεί η αίθουσα για να ξεκινήσουμε εμείς.

Σήμερα, προγραμματισμένο θέμα συνεδρίασης της Επιτροπής Εθνικής Άμυνας και Εξωτερικών Υποθέσεων της Βουλής, ενημέρωση από τον Υφυπουργό των Εξωτερικών για τα θέματα της αρμοδιότητάς του, τον κύριο Κωνσταντίνο Βλάση.

Επειδή τις τελευταίες ώρες βρίσκεται σε εξέλιξη αυτή η κρίση στο νότιο Αιγαίο, αυτό που παρακολουθούμε όλοι, προτείνω κυρίες και κύριοι συνάδελφοι, η Επιτροπή να συνεδριάσει κεκλεισμένων των θυρών. Για οτιδήποτε προκύψει στην πορεία, να μην έχουμε ανοιχτές τις κάμερες και να συζητήσουμε, για τα θέματα της αρμοδιότητας ασφαλώς του Υπουργού, γιατί αυτή είναι η ημερήσια διάταξη, αλλά εάν προκύψει οτιδήποτε άλλο να μπορέσουμε να το συζητήσουμε. Είμαστε ένας ζωντανός οργανισμός και με την έννοια αυτή, δεν μπορούμε να λειτουργούμε, μόνον τυπικά βάσει της ημερήσιας διάταξης. Αν υπάρχει κάτι για ενημέρωση στην πορεία, εννοείτε, ότι θα γίνει.

Παρακαλώ, κύριε Βίτσα. Πάρτε πρώτα τον λόγο εσείς.

**ΔΗΜΗΤΡΙΟΣ ΒΙΤΣΑΣ:** Μία απλή ερώτηση θα ήθελα να κάνω. Έχετε ενημερωθεί ως Πρόεδρος της Επιτροπής και μπορείτε να μας ενημερώσετε, για αυτά που είπατε ότι συμβαίνουν; Γιατί δεν ξέρω αν ανεπισήμως έχει ενημερώσει η κυβέρνηση, επισήμως δεν ξέρουμε τίποτα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δαβάκη, θέλατε το λόγο;

**ΑΘΑΝΑΣΙΟΣ ΔΑΒΑΚΗΣ:** Όχι ευχαριστώ κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Έλεγα, λοιπόν, κ. Βίτσα, ότι επίσημη ενημέρωση, ασφαλώς θα υπάρξει από την κυβέρνηση. Αυτή τη στιγμή είναι σε εξέλιξη όλη αυτή η επιχείρηση, ας το πούμε έτσι, από την πλευρά των γειτόνων. Παρακολουθούμε, βρίσκομαι και εγώ σε επαφή με το Υπουργείο Εθνικής Άμυνας και με το Υπουργείο των Εξωτερικών. Ασφαλώς και δεν μπορώ να κάνω καμία ενημέρωση. Δεν νομιμοποιούμαι για κάτι τέτοιο, αλλά δεν είμαι και γνώστης των εξελίξεων σε βαθιές λεπτομέρειες. Γνωρίζω απλώς, αυτό το οποίο όλοι γνωρίζουμε. Παρακολουθούμε την φάση αυτή και την εξέλιξή της.

**ΔΗΜΗΤΡΙΟΣ ΒΙΤΣΑΣ:** Ωραία, έκανα απλώς μια ερώτηση, για να μην ανοίξουμε τώρα κουβέντα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το αντιλαμβάνομαι απόλυτα, γι’ αυτό σας απάντησα και εγώ έτσι. Ενημέρωση θα γίνει όταν υπάρξει ο κρίσιμος χρόνος. Θα παρακαλέσω πάρα πολύ τον Υπουργό, τον κύριο Βλάση να πάρει το λόγο. Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών, αρμόδιος για τον Απόδημο Ελληνισμό):** Σας ευχαριστώ κι εγώ που με καλέσατε, σήμερα, εδώ αγαπητοί συνάδελφοι σε μία δύσκολη και κρίσιμη συγκυρία. Αυτό που έχω να πω, και στον κ. Βίτσα και στους υπολοίπους, είναι αυτά που, ενδεχομένως, να γνωρίζετε είναι ότι, η Τουρκία εξέδωσε σήμερα μία Navtex με την οποία δεσμεύει μια περιοχή νότια του Καστελόριζου και της Ρόδου και νοτιοανατολικά της Κρήτης, για σεισμικές έρευνες και διάρκεια έως τις 2 Αυγούστου. Η παραπάνω περιοχή, σαφώς, βρίσκεται εντός των ορίων της ελληνικής υφαλοκρηπίδας. Μπορώ να σας διαβεβαιώσω από την πλευρά μου ότι, λαμβάνονται όλες οι δέουσες πρωτοβουλίες τόσο σε εθνικό, όσο και σε ευρωπαϊκό επίπεδο, ενώ ενεργοποιούνται και τα κατάλληλα διπλωματικά κανάλια, προκειμένου να σταλεί, σαφέστατα, το μήνυμα στην Τουρκία ότι η Ελλάδα θα πράξει ότι απαιτηθεί, για να προασπιστεί την κυριαρχία και τα κυριαρχικά της δικαιώματα.

Εξάλλου, ο ίδιος ο Πρωθυπουργός, πριν από λίγο, τόνισε ότι, η αμφισβήτηση των κυριαρχικών δικαιωμάτων είτε της Ελλάδας, είτε της Κύπρου, συνιστούν αμφισβήτηση των κυριαρχικών δικαιωμάτων της Ευρώπης και εφόσον συνεχίσει η Τουρκία, προς αυτήν την κατεύθυνση, η επιβολή κυρώσεων και από την Ευρωπαϊκή Ένωση είναι μονόδρομος. Εγώ, μέχρι αυτό το σημείο, μπορώ να σας ενημερώσω, για ότι υπάρχει. Σαφώς, η κατάσταση είναι στα χέρια του Πρωθυπουργού. Μαζί με τον Υπουργό Εξωτερικών και τον Υπουργό Εθνικής Άμυνας, κάνουν τα δέοντα και όποτε έχουμε κάποια παραπάνω ενημέρωση, σαφώς, θα ενημερωθεί και το Κοινοβούλιο και όλοι σας.

Συνεχίζοντας, λοιπόν, να πάω, εγώ, προς την ημερήσια διάταξη και σε όλα αυτά τα οποία από το δικό μου χαρτοφυλάκιο, προχώρησα όλο αυτό το τελευταίο διάστημα. Σαφώς, είμαστε, γενικότερα, σε μια πάρα πολύ δύσκολη περίοδο, γιατί λόγω της πανδημίας δυσχεραίνονται, σε μεγάλο βαθμό, οι επαφές μας και με τους ομογενείς. Είδατε ότι, μετά από πολλούς μήνες βρέθηκαν χθες στις Βρυξέλλες οι Αρχηγοί των κρατών και όπως γνωρίζετε, ένα μεγάλο μέρος των σχέσεών μας με τους αποδήμους, στηρίζεται εκ των πραγμάτων στην ανθρώπινη επαφή και στην επικοινωνία και αυτές είναι που μας φέρνουν πιο κοντά στην ομογένεια.

Σαφώς, η διαμορφωθείσα κατάσταση έχει αλλάξει όλα αυτά τα δεδομένα προς το παρόν και πιστεύω για μεγάλο χρονικό διάστημα, δεν θα είναι δυνατή και εφικτή η απευθείας επαφή μαζί τους. Εκ των πραγμάτων, ζούμε σε μια νέα πραγματικότητα. Η πανδημία έχει αλλάξει τα πάντα. Ως γιατρός, πιστεύω ότι, πριν τον επόμενο Μάρτη, δεν θα είναι εύκολο να αποκατασταθεί η απευθείας επικοινωνία όλων μας στο εξωτερικό, βάζοντας και το διάστημα που θα χρειαστεί για να εμβολιαστεί ο κόσμος. Στο πλαίσιο, λοιπόν, αυτό και εγώ όπως και οι περισσότεροι, και από εσάς φαντάζομαι και από τους άλλους Υπουργούς, έχουμε αλλάξει τον τρόπο επικοινωνίας και έχουμε μπει σε μια σειρά τηλεδιασκέψεων με ομογενειακούς φορείς, με οργανώσεις και σκοπός είναι να έχουμε, όσο το δυνατόν, περισσότερη ενεργή παρουσία και συμμετοχή στις πρωτοβουλίες της ομογένειας.

Θα ξεκινήσω και θα πω τι έχω κάνει το τελευταίο διάστημα. Εγώ έκανα ένα μεγάλο αριθμό, έναν κύκλο τηλεφωνικών επικοινωνιών με τους επικεφαλής όλων των πρεσβευτικών και προξενικών αρχών μας ανά τον κόσμο, για 127 επικοινωνίες. Δεν ξέρω αν έχει ξαναγίνει στο παρελθόν. Έκανα όλες αυτές τις επικοινωνίες, οι οποίες μάλιστα δεν ήταν ολιγόλεπτες αλλά, ήταν μακράς διάρκειας γιατί ακριβώς ήθελα, όλες οι Προξενικές μας Αρχές, όλοι οι πρεσβευτές μας, να νιώσουν την παρουσία του Υπουργείου Εξωτερικών και να μου πουν τα προβλήματά τους.

Ενημερώθηκα, λοιπόν και για την πορεία εξάπλωσης της πανδημίας του κορονοϊού σε όλο τον υπόλοιπο κόσμο, για τα προβλήματα που αντιμετωπίζουν οι ομογενείς μας σε όλες τις άλλες χώρες του εξωτερικού και βέβαια ενημερώθηκα και για τις προοπτικές που υπάρχουν και που υπήρχαν, για αυξημένη τουριστική κίνηση προς την Ελλάδα. Επιπλέον, συζήτησα με τους επικεφαλής όλα τα ζητήματα της εύρυθμης λειτουργίας των Προξενικών μας Αρχών, στο πλαίσιο μιας προσπάθειας που κάνουμε για να καταπολεμήσουμε τη γραφειοκρατία, μέσω της αξιοποίησης όλων των δυνατοτήτων που μας δίνει η ψηφιακή τεχνολογία.

Όλες αυτές οι τηλεφωνικές επικοινωνίες έλαβαν χώρα σε συνέχεια μιας τηλεδιάσκεψης που ξεκίνησα και έκανα στην αρχή αυτής της πανδημίας, 15 Απριλίου, όπου μίλησα με 15 επικεφαλής προξενικών αρχών, εκεί όπου διαβιεί ισχυρό ιστορικό ομογενειακό στοιχείο. Πέραν της επικοινωνίας, θα ήθελα να σας αναφέρω, για μια σημαντική πλατφόρμα, την πλατφόρμα στα ελληνικά, μια διαδικτυακή πλατφόρμα την οποία θέσαμε σε λειτουργία πριν περίπου 1,5 μήνα. Πρόκειται, για το αποτέλεσμα μιας πραγματικά επιτυχημένης συνεργασίας του Υπουργείου μας, μέσω της Γενικής Γραμματείας Απόδημου Ελληνισμού του Πανεπιστημίου Σάιμον Φρέιζερ στο Βανκούβερ και βέβαια με την ευγενική χορηγία του ιδρύματος Νιάρχου. Μια πλατφόρμα, η οποία δίνεται δωρεάν σε όλα τα παιδιά της ομογένειας και μέσω της οποίας, μπορούν τα παιδιά που είναι δεύτερης, τρίτης γενιάς να μαθαίνουν μέσα από το κινητό τους, μέσα από τα τάμπλετ τους, να μαθαίνουν για την ελληνική γλώσσα, για τη μυθολογία, για την ιστορία και τον πολιτισμό μας. Πραγματικά αυτό που θέλω να σας πω, είναι, ότι είχε τεράστια απήχηση, καθώς ήδη πάνω από 11.000 νέα παιδιά, έχουν γίνει μόνιμοι χρήστες αυτής της πλατφόρμας σε 110 χώρες.

Κάναμε μάλιστα και μια τηλεδιάσκεψη με τον Πρωθυπουργό, με παιδιά από όλο τον κόσμο που έδειξαν πραγματικά το ενδιαφέρον τους. Για μας η ελληνική γλώσσα, είναι πάρα πολύ σημαντική και παρότι, ενδεχομένως, είναι σημαντικό να διατηρήσεις την ελληνική συνείδηση, βοηθιέται ακόμα περισσότερο με τα παιδιά της δεύτερης, τρίτης, τέταρτης γενιάς να μπορούν να μαθαίνουν την ελληνική γλώσσα.

Επίσης, κάναμε έναν διαγωνισμό ζωγραφικής με αντικείμενό μας τα παιδιά και το θέμα ήταν, κοντά ή μακριά είμαστε όλοι ένα. Πάλι, ήταν πολύ μεγάλη η συμμετοχή, 3,5 χιλιάδες έργα, από μικρούς ομογενείς καλλιτέχνες από περισσότερες από 30 χώρες. Ήταν μια πρωτοβουλία της Γενικής Γραμματείας μας του Απόδημου Ελληνισμού, σε συνεργασία με την παιδική πινακοθήκη Ελλάδας και το ελληνικό τμήμα της διεθνούς οργάνωσης βιβλίου, για τη νεότητα και περιμένουμε μάλιστα τώρα, αφού μαζεύτηκαν όλες αυτές οι συμμετοχές, να βραβευτούν τα 130 καλύτερα έργα.

Νομίζω, ότι οι απόδημοι αγκάλιασαν πραγματικά την πρωτοβουλία μας αυτή και ήρθαμε ακόμα πιο κοντά μαζί τους. Προχωρήσαμε επίσης, όλο αυτό το διάστημα της πανδημίας, που ο κόσμος ήταν κλεισμένος στο σπίτι του και σας πληροφορώ, ότι ακόμα και σήμερα που μιλάμε, στις περισσότερες χώρες, υπάρχουν, είτε τοπικά, είτε γενικότερα λοκ ντάουν, σε συνεργασία και με την ταινιοθήκη της Ελλάδας, προσφέραμε στους ομογενείς μας την ευκαιρία να βλέπουν σπάνιες ελληνικές ταινίες, διαδικτυακά, από το σπίτι τους, θέλοντας να τους φέρουμε ακόμα πιο κοντά, προς την μητέρα πατρίδα.

Προχωράμε σε κάτι πιο σημαντικό και στην αναβάθμιση των προξενικών υπηρεσιών, γιατί, όπως γνωρίζετε, ένα από τα παράπονα των Ελλήνων ομογενών είναι, το πόσο μπορούν να διευκολύνονται στο εξωτερικό, σε σχέση με ότι χρειάζεται να πάρουν από την πατρίδα μας. Αυτό μπορεί να οφείλεται, ενδεχομένως και στην έλλειψη μεγάλου αριθμού προσωπικού στις Προξενικές μας Αρχές, αλλά οφείλεται σίγουρα και στο γεγονός ότι δεν έχουμε εκμεταλλευτεί κατάλληλα την τεχνολογία. Γι’ αυτό το λόγο, μετά την ψήφιση, φέτος, ενός νόμου, ο οποίος επιτρέπει, για πρώτη φορά, την απευθείας καταχώρηση ληξιαρχικών πράξεων από τις Προξενικές Αρχές στο μητρώο πολιτών, νομίζω ότι βρισκόμαστε πλέον, στη διαδικασία του καθορισμού κάποιων επιπλέον παραμέτρων διαδικασίας, μέσω της έκδοσης Κοινών Υπουργικών Αποφάσεων και με αυτόν τον τρόπο, ουσιαστικά, ο Πρόξενος θα λειτουργεί ως ληξίαρχος και θα μπορεί, κάποιες διαδικασίες που παίρνανε μήνες, να γίνονται εντός λίγων ημερών.

Επίσης, βρισκόμαστε σε επικοινωνία και με το Υπουργείο Προστασίας του Πολίτη, να βρούμε τρόπους, ώστε η ανανέωση των διαβατηρίων να γίνουν πολύ πιο γρήγορα και μάλιστα, ειδικά σε απομακρυσμένες περιοχές δικαιοδοσίας της Προξενικής Αρχής, να έχουμε τον τρόπο να συλλέγουμε τα παλαιά διαβατήρια και να τα αλλάζουμε.

Όσον αφορά τώρα τις τριμερείς συνεργασίες μας, κάτι το οποίο από την αρχή το κάναμε και προσπαθούμε με κάποιες χώρες, που μας ενώνουν πολλά πράγματα, όσον αφορά τον Απόδημο ελληνισμό και συγκεκριμένα τις τριμερείς συνεργασίες που έχουμε κάνει ήδη, με Κύπρο και Αίγυπτο και τη δεύτερη, με Κύπρο και Ισραήλ, είναι τριμερή σχήματα τα οποία, παρότι, λόγω του κορονοϊού, αναβλήθηκαν πολλές εκδηλώσεις που είχαμε κάνει. Παραδείγματος χάρη, είχαμε κανονίσει μαζί με το Ισραήλ και την Κύπρο, στην Νέα Υόρκη να κάνουμε κάποιες παράλληλες εκδηλώσεις το Μάιο, όλα αυτά ακυρώθηκαν λόγω κορονοϊού. Παρόλα αυτά κρατήσαμε, εν μέσω αυτής της πανδημίας, ζωντανή αυτή τη σχέση. Μάλιστα, μόλις πρόσφατα, πριν λίγες μέρες, μαζί με τους ομολόγους μου στην Αίγυπτο και στην Κύπρο κάναμε μια τηλεδιάσκεψη γιατρών ελληνικής, κυπριακής και αιγυπτιακής καταγωγής, μιλάμε για επιστήμονες υψηλού κύρους, τους οποίους τους φέραμε σε επαφή και συζητήσαμε για τις εμπειρίες τους και την τεχνογνωσία τους, όσον αφορά την αντιμετώπιση του covid 19. Όσον αφορά τώρα, τις δικές μου επαφές, όσο μπορούσα τουλάχιστον, απ’ όταν άρχισαν να αίρονται αυτά τα μέτρα, πρόλαβα και μετέβην στο Άγιο Όρος, που είναι στην δικαιοδοσία τη δική μου. Συμμετείχαν στην τελετή αλλαγής ιεράς επιστασίας της Αθωνικής Πολιτείας. Ενημερώθηκα, για όλα τα προβλήματα των μοναχών και ήδη σε συνεργασία με το διοικητή, τον κύριο Μαρτίνο, προσπαθούμε και λύνουμε διάφορα προβλήματά τους.

Επίσης, στην Αρχαία Ολυμπία συμμετείχαν στην εκδήλωση των ΑΧΕΠΑ. Είναι μια από τις μεγάλες ομογενειακές οργανώσεις μας, ενώ μόλις στις 11 Ιουλίου μετέβη στα Ιωάννινα. Δεν πέρασα απέναντι στην Αλβανία, όπου είχα επαφή με ένα μεγάλο αριθμό από τους εκπροσώπους της ελληνικής εθνικής μειονότητας της Αλβανίας, με ανθρώπους οι οποίοι μας εκπροσωπούσαν ή μας εκπροσωπούν στο Ελληνικό Κοινοβούλιο, δημάρχους και γενικά στελέχη της μειονότητας εκεί, γιατί, πραγματικά, τα θέματα της μειονοτικής εκπαίδευσης, όπως και άλλα προβλήματα δικά τους, εκπροσώπησης στην Αλβανία αλλά και προβλήματα που έχουν με την γείτονα χώρα, θέλουν την αμέριστη στήριξή μας και βέβαια, την έχουν.

Συναντήθηκα, βέβαια, στο Προεδρικό Μέγαρο με την Πρόεδρο της Δημοκρατίας, την κυρία Σακελλαροπούλου, για να συζητήσουμε όλα τα τρέχοντα θέματα της ομογένειας. Και δεν αναφέρω βέβαια και διάφορους Πρέσβεις, με τους οποίους βάλαμε διάφορα ζητήματα σε σχέση ειδικά και με το 1821. Παραδείγματος χάρη, με τον Πρέσβη της Αυστρίας συζητήσαμε, για το πού μπορούμε να συνεργαστούμε, γιατί μιλάμε ότι στη Βιέννη είναι πραγματικά μια Πρωτεύουσα στην οποία και έχει ανθίσει το ελληνικό στοιχείο, αλλά υπάρχουν και πραγματικά πάρα πολλά κοινά στοιχεία τα οποία μπορούν να δουλέψουμε μαζί.

Θα ολοκληρώσω ουσιαστικά με τον τελευταίο κρίκο της πρόκλησης της Τουρκίας απέναντι σε μας. Μπορεί εμείς στην αρμοδιότητά μας και στο Υπουργείο Εξωτερικών να μην ανήκει η Αγία Σοφία, παρόλα αυτά εκ των πραγμάτων το τελευταίο διάστημα σε ένα ζήτημα το οποίο δεν είναι μεν διμερές και είναι διεθνές, σίγουρα ήμασταν αποδέκτες πάρα πολλών παραπόνων από την Ομογένεια μας για τη μετατροπή της Αγίας Σοφίας σε μουσουλμανικό τέμενος. Νομίζω ότι αυτή η τουρκική απόφαση σαφώς εκθέτει τη γείτονα απέναντι στη διεθνή κοινότητα.

Από την πλευρά μου, προσπαθώ πραγματικά και εκπροσωπώντας τη χώρα και το έχω κάνει γιατί όπως γνωρίζετε συμμετείχα και το έχω πει στην προηγούμενη φορά που ήμουν εδώ και στην πρωτοβουλία των Ηνωμένων Πολιτειών για την θρησκευτική ελευθερία, επιδιώκω όσο μπορώ με ότι διπλωματικά μέσα έχουμε να αναδείξουμε το θέμα, για να παραμείνει, που δεν το βλέπω βέβαια, η Αγία Σοφία μουσείο. Συμμετείχα σε τηλεδιασκέψεις με διάφορες ομογενειακές μας οργανώσεις. Σας επαναλαμβάνω και το λέω, ότι πραγματικά υπάρχει τεράστια ευαισθησία από τους ομογενείς μας, για το θέμα της Αγίας Σοφιάς.

Μόλις χθες, μάλιστα σε μια τηλεδιάσκεψη με τους ΑΧΕΠΑ Κωνσταντινουπόλεως στην οποία συμμετείχε και ο Αρχιεπίσκοπος Αμερικής, Ελπιδοφόρος, συζητήσαμε πάλι αυτό το θέμα. Μάλιστα ο Αρχιεπίσκοπος Ελπιδοφόρος, όπως γνωρίζετε, μαζί με τον Αρχιεπίσκοπο της Νέας Υόρκης, Καρδινάλιο Ντόλαν, κάνανε κοινή δήλωση, για τη διατήρηση του σημερινού καθεστώτος, ενώ και ο ίδιος και αυτό δείχνει και το πόσο η εκκλησία, προσπαθεί να βοηθήσει στην κατεύθυνση αυτή, είχε επαφές για εξασφάλιση στήριξης με υψηλότατα στελέχη στις Ηνωμένες Πολιτείες.

Βέβαια, να πω, ότι έχουν βγει δηλώσεις από όλες σχεδόν τις ομογενειακές μας οργανώσεις ΑΧΕΠΑ, ΑΗΙ, HALC ελληνική κοινότητα Μπουένος Άιρες, ελληνική κοινότητα Καΐρου. Πάρα πολλές οργανώσεις από την Μελβούρνη και την Βικτώρια, που ακριβώς τονίζουνε σε υψηλό βαθμό την αντίθεσή τους στη μετατροπή της Αγίας Σοφιάς σε τζαμί.

Μάλιστα υπάρχουν και πρωτοβουλίες συλλογής υπογραφών. Δεν μπορώ να γνωρίζω βέβαια τι αποτέλεσμα θα έχουν, αλλά αυτό δείχνει πραγματικά την ευαισθησία που δείχνουν οι Έλληνες του εξωτερικού σε αυτό το ζήτημα. Από κει και πέρα, αυτό που θέλω να πω και να τονίσω είναι ότι η μεγαλύτερη παγίδα στην οποία όμως μπορούμε να οδηγηθούμε μέσω του συναισθηματισμού μας σαφώς, είναι η μετατροπή αυτού του ζητήματος της Αγίας Σοφιάς σε ελληνοτουρκική διαφορά.

Επαναλαμβάνω, ότι αυτή η απόφαση παραβιάζει τις διεθνείς υποχρεώσεις της Τουρκίας, για την προστασία του μουσειακού χαρακτήρα του μνημείου και την εκθέτει στην κοινότητα. Δεν είναι σαφώς και αρμοδιότητα του Υπουργείου Εξωτερικών, να το τονίσω. Είναι θέμα του Υπουργείου Πολιτισμού. Παρόλα αυτά, νομίζω ότι όλοι πρέπει να συμφωνήσουμε σε αυτό ότι να βάλουμε στην άκρη τον συναισθηματισμό μας και να δούμε πώς μπορούμε αυτό το πρόβλημα να το αναδείξουμε σαν μια συνέχεια, σαν έναν επιπλέον κρίκο της τουρκικής προκλητικότητας την οποία και σήμερα τη βλέπουμε να εκδηλώνεται με το χειρότερο τρόπο. Αυτά ήθελα να πω κύριε Πρόεδρε και είμαι στη διάθεσή σας αν είναι κάτι να απαντήσω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κ. Υπουργέ.

Κλείνοντας, με αυτό το οποίο είπατε για την Αγία Σοφία, ασφαλώς και όλοι συμφωνούμε ότι είναι κάτι που αφορά στην παγκόσμια κοινότητα. Βεβαίως, η ιδιαιτερότητα για εμάς τους Έλληνες είναι πάρα πολύ μεγάλη. Και θα ήθελα να μας πείτε και αν σκοπεύετε έναν άτυπο συντονισμό των ομογενειακών οργανώσεων, χωρίς να σημαίνει ότι αυτό θα το υιοθετήσουμε εμείς να το κάνουμε ελληνοτουρκική διαφορά, δεν είναι. Είναι παγκόσμιο θέμα.

Κυρίες και κύριοί, απλώς να σας πω ότι ο νεαρός που βρίσκεται στην Αίθουσα, για να σας εξηγήσω, είναι από το «Ευρωπαϊκό Σχολείο των Βρυξελλών».

Είναι ο κύριος Κίμωνας Κουσουλάκος, Έλληνας από γονείς οι οποίοι δραστηριοποιούνται στις Βρυξέλλες. Το Ευρωπαϊκό Σχολείο είχε ζητήσει να γίνει μια μαθητεία και να παρακολουθήσουν κάποια παιδιά εργασίες της Βουλής. Έτσι βρίσκεται στα έδρανα εδώ και παρακολουθεί τις εργασίες, ο κ. Κουσουλάκος. Σας καλωσορίζουμε νεαρέ.

Πριν δώσω το λόγο στους συναδέλφους που ζήτησαν τον λόγο με πρώτο τον κ. Δαβάκη, θα ήθελα, κύριε Υπουργέ να θέσω κάτι μόνο και επιτρέψτε μου, που αφορά και προηγούμενες κυβερνήσεις και είναι το ζήτημα του, πώς αποκαλούμε τον απανταχού ελληνισμό.

Μιλάμε για τον απόδημο ελληνισμό. Επιτρέψτε μου να πω ότι υπάρχουν κομμάτια του ελληνισμού στη Βόρειο Ήπειρο, στην Κωνσταντινούπολη, στην Ίμβρο, που δεν είναι απόδημοι. Αλίμονο αν αυτοί οι άνθρωποι θεωρούνται απόδημοι. Αυτοί είναι γηγενείς, ήταν εκεί και μάλιστα είναι θεματοφύλακες ενός πανάρχαιου πολιτισμού και μιας τεράστιας παρακαταθήκης και με την έννοια αυτή θα έλεγα ότι ο απανταχού ελληνισμός είναι κάτι που αγκαλιάζει όλο τον ελληνισμό. Ο απόδημος ελληνισμός, θα έλεγα, ότι ίσως αφαιρεί αυτούς τους Έλληνες από το σύνολο των Ελλήνων, που βρίσκονται εκτός των εθνικών συνόρων. Έτσι μία παρατήρηση που παρακαλώ να τη λάβετε υπόψη.

Κύριε Δαβάκη, έχετε το λόγο.

**ΑΘΑΝΑΣΙΟΣ ΔΑΒΑΚΗΣ (Πρόεδρος της Επιτροπής Εξοπλισμών) :** Ευχαριστώ, κύριε Πρόεδρε. Θέλω να ευχαριστήσω τον Υπουργό και φίλο, κ . Βλάση, σχετικά με την ενδελεχή αναφορά που μας έκανε, όσον αφορά τα ζητήματα που έχει μέχρι στιγμής χειριστεί, τα ζητήματα αρμοδιότητάς του στο θέμα του απόδημου ελληνισμού. Νομίζω ότι από αυτά που ακούσαμε φανερώνεται ότι υπάρχει μία εργώδης προσπάθεια προς την κατεύθυνση μιας αλλαγής σελίδας στο ζήτημα, το ευρύτερο ζήτημα, της πολιτικής διαχείρισης της υπόθεσης, που συνηθίζουμε να τον λέμε απόδημο ελληνισμό.

Εγώ ήθελα να εντοπίσω -και περισσότερο είναι ένα ερώτημα που στοχεύει, όχι τόσο στο να εκμαιεύσω μια απάντηση, όσο στο να χαραχθεί μια ευρύτερη πολιτική πάνω στο ζήτημα αυτό. Το ερώτημα είναι ότι οι ελληνικές οργανώσεις των Ηνωμένων Πολιτειών της Αμερικής, έχουν ασκήσει και συνεχίζουν να ασκούν πιέσεις προς το Κογκρέσο όσον αφορά τον περιορισμό αλλά και την αποβολή της Τουρκίας από το πρόγραμμα της πρόσκτησης και κατασκευής του γνωστού τύπου πολεμικού αεροσκάφους, του F-35. Δεν ξέρω πού βρίσκεται η όλη αυτή προσπάθεια, αλλά και αυτή η προσπάθεια, αλλά και η εμβάθυνση της στρατηγικής συνεργασίας μεταξύ των Ηνωμένων Πολιτειών της Αμερικής και της χώρας μας, μέσω πιέσεων που γνωρίζω ότι ασκούνται από τις ελληνικές ομογενειακές οργανώσεις, θα ήταν ένα ενδιαφέρον πεδίο άσκησης, πάνω στα ζητήματα της αρμοδιότητάς σας. Δεν ζητώ άμεση απάντηση, αλλά το θέτω ως πρόταση, προκειμένου να το δείτε αυτό σε συνεργασία με τις ομογενειακές οργανώσεις.

Ένα δεύτερο σημείο, το οποίο θα ήθελα να θίξω, είναι το ζήτημα της, ας το πω έτσι σχηματικά, καταλογογράφησης, καταχώρησης των απανταχού ομογενειακών οργανώσεων. Δεν ξέρω αν έχουμε σαφή εικόνα, ποιες είναι αυτές. Ποιες είναι οι ενεργές, ποιες έχουν ένα βαθμό, ας το πούμε, παρεμβατικότητας ή δυναμισμού ή οτιδήποτε άλλο, σε σχέση με κάποιες άλλες. Υπάρχουν οργανώσεις, οι οποίες έχουν πάψει να λειτουργούν. Υπάρχουν και οργανώσεις, οι οποίες δυστυχώς δημιουργούν εντάσεις μεταξύ τους. Θα έλεγα ότι ένα πολύ σημαντικό πεδίο δόξης, όπως το λέμε, λαμπρό θα ήταν το ξεκαθάρισμα αυτών των ενώσεων, των ομογενειακών οργανώσεων.

Και κλείνω, όπως το έχω πει και σε άλλη παρεμφερή συνεδρίασή μας, με άλλο αρμόδιο Υπουργό, με το ζήτημα, κύριε Υπουργέ, του Ινστιτούτου της Βενετίας. Ξέρω ότι δεν ανήκει στις αρμοδιότητες σας, αλλά έχει να κάνει ιστορικά και πολιτιστικά με τον απόδημο ελληνισμό. Με απόφαση της προηγούμενης κυβερνήσεως, λανθασμένη απόφαση και νομοθέτηση του κ . Γαβρόγλου, περιήλθε ουσιαστικά στο Υπουργείο Εξωτερικών και νομίζω ότι αυτό θα πρέπει να το ξαναδεί η παρούσα πολιτική ηγεσία και εσείς ως συναρμόδιος εξαιτίας του ότι αφορά ιστορικά, ξαναλέω, τον απόδημο ελληνισμό διαχρονικά, από το μεσαίωνα μέχρι σήμερα, το θέμα του Ινστιτούτου της Βενετίας.

Νομίζω ότι υπολειτουργεί πλέον. Θεωρώ ότι είναι το μοναδικό εκπαιδευτικό ίδρυμα της χώρας μας στο εξωτερικό. Μέχρι τώρα βρισκόταν στο Υπουργείο Παιδείας, ως αρμοδιότητα το Υπουργείου Παιδείας, σε συναρμοδιότητα -και ορθώς όπως πολύ σωστά λέει η κυρία Υπουργός η κα Γιαννάκου-με συναρμοδιότητα την Ακαδημία Αθηνών. Η Ακαδημία Αθηνών, πρότεινε μέχρι τώρα, τον εκάστοτε διευθυντή του. Έχουν παρελάσει, κύριε Υπουργέ, κορυφαίες προσωπικότητες των γραμμάτων και της επιστήμης από το Ινστιτούτο της Βενετίας. Από τη Χρύσα Μαλτέζου, τον καθηγητή Παναγιωτάκη, τον Μανούσο Μανούσακα και άλλους πολλούς. Και δυστυχώς, αυτή τη στιγμή χειμάζεται και βρίσκεται σε άσχημη κατάσταση. Καλό θα είναι - εγώ θα το λέω σε όποιο συναρμόδιο Υπουργό βρίσκω εδώ - να υπάρξει μία εντόπιση του προβλήματος και θα έλεγα και μία αλλαγή του νομικού καθεστώτος, το οποίο άλλαξε μετά από πολλές δεκαετίες. Αυτά τα λίγα, σας ευχαριστώ θερμά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον Πρόεδρο της Επιτροπής Εξοπλισμών τον κ. Δαβάκη. Ο κ. Αμανατίδης έχει το λόγο.

**ΙΩΑΝΝΗΣ ΑΜΑΝΑΤΙΔΗΣ:** Καταρχήν, θα ήθελα να σημειώσω στην Επιτροπή τη διαφωνία μου, σε σχέση με το ότι για ένα θέμα, όπως είναι ο απόδημος ελληνισμός και τις αρμοδιότητες του κυρίου Υφυπουργού, ότι το κάνουν κεκλεισμένων των θυρών. Νομίζω ότι δεν χρειαζόταν αυτό το πράγμα. Ίσως δίνει και άλλο μήνυμα προς τα έξω και το οποίο δεν είναι ανάλογο και της συζήτησης, η οποία γίνεται αυτή τη στιγμή. Δηλαδή, όταν πας κεκλεισμένων των θυρών για ένα τέτοιο θέμα, δίνεις και άλλη εντύπωση.

Θα ήθελα για την ιστορία να αναφέρω εδώ την δήλωση που έκανε ο Αλέξης Τσίπρας. Κύριε Υπουργέ, πετύχατε σε μια ιδιαίτερη μέρα, είναι αλήθεια, θα πρέπει να τοποθετηθούμε και για αυτό, δεν μπορούμε να το αφήσουμε. Μίλησε για τη διπλωματική πλήρη αποτυχία στη Σύνοδο Κορυφής και ότι το ελάχιστο που περιμένουμε από την Κυβέρνηση, είναι σε περίπτωση απόπειρας έρευνας στην ελληνική υφαλοκρηπίδα, να μην κάνει τίποτα λιγότερο από όσα κάναμε εμείς τον Οκτώβριο του 2018.

Κύριε Υφυπουργέ, κύριε Πρόεδρε, νομίζω ότι οι εξελίξεις αυτές, έδειξαν πόσο σωστή ήταν η κριτική μας το προηγούμενο διάστημα, σε σχέση με το κενό στρατηγικής στο οποίο σημειώσαμε, που έδωσε την πρωτοβουλία των κινήσεων στην άλλη πλευρά. Νομίζω ότι υπήρξε υποτίμηση, αν θέλετε, με τις δηλώσεις διαφόρων στελεχών, όπως και του κ. Πέτσα, σε σχέση με τις απειλές της Τουρκίας. Και βέβαια μια μεγάλη καθυστέρηση, τεράστια καθυστέρηση στο τραπέζι των κυρώσεων, που δεν έχουν μπει από την ελληνική κυβέρνηση και η οποία, ουσιαστικά, στην τελευταία σύνοδο, πήρε αναβολή.

Κύριε Πρόεδρε, θα ήθελα χρόνο, γιατί γνωρίζετε ότι τα περισσότερα θέματα από αυτά ήταν και της αρμοδιότητάς μου. Νομίζω ότι ο κύριος Υφυπουργός, θα πρέπει να πάρει υπόψη μια τοποθέτηση, η οποία νομίζω ότι αυτή τη στιγμή, πρέπει να σχεδιάσετε και να βάλετε στόχους συγκεκριμένους, στο σύνολο του χαρτοφυλακίου το οποίο έχετε.

Για παράδειγμα, ομογένεια. Δυο λόγια θα έπρεπε να μας πείτε και να μας ενημερώσετε τι γίνεται. Ξέρω ότι δεν είναι αρμοδιότητα σας, γνωρίζω ότι είναι το Υπουργείο Εσωτερικών. Που βρίσκεται η υλοποίηση του νόμου για την ψήφο των Ελλήνων κατοίκων του εξωτερικού; Ένα ερώτημα.

Δεύτερο. Σε σχέση με τους ομογενείς. Το ερώτημα που έκανε ο κ. Δαβάκης, είναι σωστό. Με την καταγραφή των οργανώσεων που είναι ή δεν είναι. Ποιες υπάρχουν, τι γίνεται και τι δεν γίνεται.

Επίσης, ποια είναι η κατεύθυνση του Υπουργείου Εξωτερικών στο νέο οργανισμό, σε σχέση με τη Γενική Γραμματεία Απόδημου Ελληνισμού. Γνωρίζετε το θέμα της υποβάθμισης της Γενικής Γραμματείας Απόδημου Ελληνισμού, έτυχε μεγάλων αντιδράσεων από την ομογένεια. Κάτι στο οποίο τοποθετηθήκαμε και εμείς με δήλωσή μου. Ανάγκασε τον κύριο Δένδια να στείλει επιστολή σε πέντε πανμακεδονικές, αν δεν κάνω λάθος ή κάποιες άλλες ομοσπονδίες, στις οποίες ουσιαστικά επιχείρησε να πει, ότι η Γενική Γραμματεία αναβαθμίζεται.

Δεν είναι αναβάθμιση αυτό το πράγμα, όταν τα βάζεις όλα μαζί υποβαθμίζεις και τα δύο. Η πολιτιστική διπλωματία ο στόχος που πρέπει να βάλετε είναι να γίνουν συγκεκριμένες κινήσεις στο εξωτερικό και χρειάζεστε εργαλεία γι’ αυτό. Το ένα εργαλείο το Ινστιτούτο Βενετίας. Το Ινστιτούτο Βενετίας, είναι το μόνο νομικό πρόσωπο δημοσίου δικαίου, που έχουμε στο εξωτερικό. Δεν ανήκει στο Υπουργείο Παιδείας, όπως ακούστηκε εδώ, είναι του Υπουργείου Εξωτερικών, συναρμοδιότητα έχει σε θέματα εκπαιδευτικά το Υπουργείο Παιδείας. Πρέπει να τοποθετηθεί πρόεδρος για να ξεκινήσει τη λειτουργία του. Η καθυστέρηση η οποία υπήρχε από διάφορους ενδογενείς περισσότερο παράγοντες και τους γνωρίζω, θα πρέπει να πάψουν να υπάρχουν. Να προχωρήσετε άμεσα στην τοποθέτηση του προέδρου, μέσα από τη διαδικασία, την οποία προβλέπει ο ίδιος νόμος φυσικά.

Επίσης στην πολιτιστική διπλωματία, κύριε Υφυπουργέ, είχαμε δύο συγκεκριμένες διασκέψεις των αρχαίων πολιτισμών, AC Forum, Ancient Civilizations Forum, το οποίο έγιναν δύο διεθνείς διασκέψεις με μεγάλες χώρες και νομίζουμε ότι θα πρέπει να συνεχιστεί. Το Υπουργείο θα το συνεχίσει; Τι λέει γι’ αυτήν την κατεύθυνση; Δεν είναι μόνο να λέμε τα αρνητικά. Δηλαδή, πρέπει να αναπτύξετε μια θετική ατζέντα.

Θρησκευτική διπλωματία. Κύριε Υπουργέ, αφού είναι και κλειστή η συνεδρίαση, θα ήθελα να μας πείτε λίγο την κατάσταση με τα πρεσβυγενή πατριαρχεία και αν έχουμε κάποια ασφαλή πληροφόρηση αν υπάρχει κάτι διαφορετικό αυτή τη στιγμή, από Προξενεία, αν έχετε πληροφόρηση, σε σχέση με το Οικουμενικό Πατριαρχείο, τι γίνεται στην Κωνσταντινούπολη, αν έχετε τέτοια πληροφόρηση. Εν πάση περιπτώσει, νομίζω ότι μπορεί να γίνει αυτό.

Είχαμε δύο διεθνείς διασκέψεις που μαζεύτηκαν πολιτικοί και θρησκευτικοί ηγέτες. Ήταν και από το ισλάμ, είδαμε και από την εβραϊκή θρησκεία και χριστιανοί και καθολικοί για τη Μέση Ανατολή, την ειρηνική συνύπαρξη και τον πλουραλισμό στη Μέση Ανατολή. Μια αντίστοιχη διεθνής διάσκεψη που φαίνεται τώρα από τον καιρό, πρέπει να συνεχιστεί και ίσως με διεύρυνση της ατζέντας. Θετικές δράσεις δηλαδή, οι οποίες έχουν φύγει από το στόχαστρο και από τους στόχους του Υπουργείου Εξωτερικών.

Επίσης, σε σχέση με την πολιτιστική διπλωματία -σας το έχω θέσει και δεν θα σταματήσω να σας το θέτω- το μοναδικό ίδρυμα όπως σας είπα είναι της Βενετίας, το άλλο είναι το Ελληνικό Ίδρυμα Πολιτισμού. Αυτό ανήκει στο Υπουργείο Πολιτισμού. Το «πήρε» μαζί του ας το βάλουμε σε εισαγωγικά- ο κύριος Βενιζέλος, όταν έφυγε από το Υπουργείο Εξωτερικών και πήγε στο Υπουργείο Πολιτισμού. Ωστόσο, οι δράσεις του είναι εξωγενείς, είναι στο εξωτερικό, δεν είναι στο εσωτερικό. Γι’ αυτό και είδατε έκλεισαν και παραρτήματα στην Κύπρο . Είχαμε προχωρήσει νομοθετική ρύθμιση, είχαμε κάνει μια αρκετά σημαντική δουλειά εδώ και νομίζω ότι μπορεί να ξεχωρίσει και να έρθει το Ελληνικό Ίδρυμα Πολιτισμού πλέον στο Υπουργείο Εξωτερικών. Η δράση του είναι στο εξωτερικό. Δεν έχετε άλλα εργαλεία. Έχετε μετά αποσπασματικά με τους πρέσβεις. Δεν έχετε κάποιο εργαλείο το οποίο να χαράξετε στρατηγική.

Την άλλη φορά νομίζω θα ήταν χρήσιμο να μας δώσετε και μια εικόνα για τα σχολεία. Ξέρω είναι η Υφυπουργός κυρία Ζαχαράκη, ωστόσο πάντα φτάνουν στο Υπουργείο Εξωτερικών και γνωρίζουν οι Πρόξενοι και οι Πρέσβεις ποια είναι η κατάσταση. Έχουν ολοκληρωθεί οι μετακινήσεις; Τι γίνεται με όλο αυτό το σύστημα, πώς θα λειτουργήσουν; Κύριε Υπουργέ και για τα βιβλία, αν υπάρχουν και τα λοιπά.

Αγία Σοφία. Κοιτάξτε η UNESCO ανήκει βεβαίως στην ευθύνη του Υπουργείου Πολιτισμού, ωστόσο η Ελληνική Επιτροπή UNESCO, στεγάζεται στο Υπουργείο Εξωτερικών, έχει συγκεκριμένη δράση που υποστηρίζεται από το Υπουργείο Εξωτερικών και όπως γνωρίζετε καλά η UNESCO δεν έχει η ίδια τη δυνατότητα να βάλει, κυρίες και κύριοι συνάδελφοι, δυστυχώς, κυρώσεις. Δεν είναι κάποιο όργανο, τουλάχιστον μεταξύ μας μιλάμε, να ξέρουμε τι μπορεί να κάνει η UNESCO και τι δεν μπορεί να κάνει.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Μπορεί να κάνει θόρυβο, όμως.

**ΙΩΑΝΝΗΣ ΑΜΑΝΑΤΙΔΗΣ:** Αυτό. Αυτό μπορεί να κάνει και μεγάλο θόρυβο και να έχει κόστος πολιτικό αυτός που φαντάζεται ότι θα γίνει ο νέος Μωάμεθ . Αυτό. Δεν μπορεί να διώξει κανένα κράτος-μέλος. Η Τουρκία μαζί με την Ελλάδα είναι από τα ιδρυτικά μέλη από το 1946, υπέγραψε και όλες τις άλλες συνθήκες. Δεν υπάρχει κάποια διαδικασία…

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** (ομιλεί εκτός μικροφώνου)

**ΙΩΑΝΝΗΣ ΑΜΑΝΑΤΙΔΗΣ:** Προφανώς, προφανώς, γιατί και ακούστηκαν και τέτοια πράγματα στην Επιτροπή ότι να φύγει από μνημείο παγκόσμιας κληρονομιάς, τότε θα φύγουν τα φώτα της δημοσιότητας και θα τα καταστρέψουν όλα, να μη γελιόμαστε. Όπως και πολύ σωστά, με παλινωδίες της Κυβέρνησης, αλλά εν πάση περιπτώσει πολύ σωστά, η , κατέληξε και εμείς τοποθετηθήκαμε ότι δεν είναι ελληνοτουρκική διαφορά, θα πρέπει να έχει υψηλότερους στόχους.

Κύριε Υπουργέ, προΐσταστε ενός Υφυπουργείου και σας το έχω πει και κατ’ ιδίαν, το οποίο πολλές φορές δεν φαίνεται. Έχετε την ευκαιρία νομίζω να χαράξετε μία στρατηγική με δυο-τρία πράγματα σαν στόχους, τα οποία μπορεί να φέρουν πολύ καλά αποτελέσματα, όπου εκεί η κλασσική διπλωματία, δεν μπορεί να μπει.

Η κριτική μας ήταν στο συνολικό, γιατί καθυστερήσατε πάρα πολύ και ελπίζουμε να μην υπάρχουν παρενέργειες ή αποτελέσματα τα οποία δεν είναι δυνατόν να τα αντιστρέψουμε. Σε κάθε περίπτωση, μια και είμαστε εδώ σε αυτή την Επιτροπή, τα κυριαρχικά δικαιώματα της χώρας τα υπερασπιζόμαστε όλοι, μέχρις εσχάτων.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Τσαβδαρίδης Λάζαρος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Ανδριανός Ιωάννης, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Δρίτσας Θεόδωρος, Ηγουμενίδης Νικόλαος, Μάλαμα Κυριακή, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Γκόκας Χρήστος, Ανδρέας, Αρβανιτίδης Γεώργιος, Κομνηνάκα Μαρία, Συντυχάκης Μανώλης, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ. Να πω δύο λόγια για την απόφαση να γίνει κεκλεισμένων των θυρών. Πρώτον, υπάρχουν ευαίσθητα θέματα που αφορούν στην ομογένεια. Το θέμα της Αγίας Σοφίας, βεβαίως είναι παγκόσμιο. Σε κάθε περίπτωση, όμως, έχει ιδιαιτερότητα για εμάς τους Έλληνες. Εάν, λοιπόν, είτε ο Υπουργός είτε κάποιος συνάδελφος θα ήθελε να μπει σε ζητήματα που αφορούν στο χειρισμό και πώς θα έπρεπε να γίνει και τι θα συνέφερε, ενδεχομένως, λόγω της ευαισθησίας, θα έπρεπε να προστατευθεί αυτή η συζήτηση.

Δεύτερον, αυτή την ώρα εξελίσσεται αυτή η «επιχείρηση» από πλευράς των Τούρκων στην περιοχή στο Νότιο Αιγαίο. Δεν ξέρουμε τι θα συμβεί στην πορεία. Σε κάθε περίπτωση, θα ήταν σημαντικό να μην ακουστούν προς τα έξω πράγματα που νομίζω ότι μπορούμε να τα συζητήσουμε εδώ. Η ιδιαιτερότητα της κατάστασης, επέβαλλε να συζητήσουμε εμπιστευτικά και να μην ανακοινώσουμε όλη αυτή τη συζήτηση. Αν κάποιος συνάδελφος θέλει να πει οτιδήποτε, δεν μπορούμε να επιβάλουμε λογοκρισία. Να ολοκληρώσουμε τον κύκλο πρώτα των κομμάτων σας παρακαλώ.

Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ**: Ευχαριστώ πολύ κύριε Πρόεδρε. Επειδή δεν άνοιξε κανένας τη συζήτηση- βέβαια εδώ ήρθαμε για ένα θέμα για την ομογένεια – εντούτοις, κύριε Πρόεδρε, κύριε Υπουργέ, εγώ πριν από λίγο μίλησα με τον Υπουργό Εξωτερικών, τον κύριο Δένδια και του ζήτησα να μας ενημερώσει. Διότι η ενημέρωση είναι το άλφα και το ωμέγα. Είμαστε η Επιτροπή Εξωτερικών και Άμυνας. Εγώ προσωπικά είμαι και στο Εθνικό Συμβούλιο Εξωτερικής Πολιτικής. Νομίζω ότι πρέπει να ενημερωθούν τα κόμματα. Αυτή τη στιγμή περνάμε μία κρίση. Το είπατε προηγουμένως και εσείς και νομίζω ότι αυτή η κρίση, μπορεί να εξελιχθεί σε πολύ σοβαρή κρίση και μάλιστα τις επόμενες ώρες. Δεν θέλω από δω ούτε να ανοίξω αυτή τη συζήτηση πολύ.

Όμως, δεν γίνεται επτάμισι ώρες, μετά από την εκκίνηση αυτής της κρίσης να μην ξέρει κανένα κόμμα κάτι. Εγώ ρώτησα όλους τους εκπροσώπους των κομμάτων. Δεν ήξερε κανένας τίποτα και μάλιστα έμπειρους εκπροσώπους. Είναι ο κ. Δρίτσας ο οποίος υπήρξε Υπουργός, είναι ο κύριος Στυλιανίδης, ο κ. Λοβέρδος. Δεν γίνεται δηλαδή να μη γνωρίζει κανένας τι έχει συμβεί. Παίρνουν γονείς στρατιωτών τηλέφωνο. Γιατί τα παιδιά μας είναι μέσα; Γιατί έχει αυτή τη στιγμή μια επιφυλακή γενική; Γιατί έχει φόρτωμα των οχημάτων; Γιατί έχει το ένα, γιατί το άλλο; Δεν ξέρει κανένας τίποτα. Και νομίζω ότι αυτό το κρυφτό πρέπει να σταματήσει. Ο Υπουργός Άμυνας θα έπρεπε να ενημερώσει τα κόμματα. Ο ίδιος ο Πρωθυπουργός τους αρχηγούς των κομμάτων θα έπρεπε να τους πάρει τηλέφωνο. Δεν λέμε να βγει προς τα έξω και να γίνει Συμβούλιο. Αλλά ένα τηλέφωνο. Μία γενική ιδέα, μας είπε το ρεπορτάζ ο κύριος Υφυπουργός.

Ρεπορτάζ κάνατε, κύριε Υφυπουργέ. Αυτό ξέρουμε όλοι από το πρωί. Ένα ORUC REIS περιμένει να βγει προς τα κάτω. Έχουν δεσμεύσει με μία NAVTEX, μέχρι τις 2 Αυγούστου οι Τούρκοι, Καστελόριζο – Κρήτη. Έχουν βγει 17 πολεμικά. Ο κύριος Δένδιας λέει ότι άλλα πηγαίνουν ανατολικά, άλλα δυτικά, άλλα νότο. Κανένας δεν ξέρει πού πάνε. Είναι σοβαρές ενημερώσεις αυτές; Για τη Βουλή γενικότερα, ποιος θα πάρει την απόφαση; Μια κυβέρνηση μόνη της αναλαμβάνει ένα τέτοιο έργο, χωρίς να γνωρίζουν οι αρχηγοί των κομμάτων τίποτα; Λυπάμαι, κύριε Πρόεδρε, αλλά νομίζω ότι σαν Πρόεδρος της Επιτροπής, πρέπει κάτι να κάνετε. Ίσως θα πρέπει να ζητήσετε άμεσα ενημέρωση. Τις πρώτες πρωινές ώρες. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Μυλωνάκη, πάνω σε αυτό να σας πω το εξής. Βρίσκομαι σε συνεχή επαφή, από την ώρα που ξέσπασε αυτή η κρίση, ας το ονομάσουμε έτσι, με το Υπουργείο Άμυνας και με το Υπουργείο των Εξωτερικών με τους αρμόδιους Υπουργούς. Σε κάθε περίπτωση η ενημέρωση θα γίνει από την Κυβέρνηση. Επειδή, όπως είπατε είναι οι πρώτες ώρες, χαρακτηριστικά είπατε 7,5 ώρες από τότε που ξεκίνησε αυτή η επιχείρηση των Τούρκων, καταλαβαίνετε ότι η ενημέρωση θα γίνει τότε που θα υπάρχουν κάποια συγκεκριμένα δεδομένα. Αυτή τη στιγμή περιμένουμε όλοι την εξέλιξη. Η Kυβέρνηση θα κρίνει πότε θα είναι. Έχετε απόλυτο δίκιο. Το έχω ζητήσει και εγώ από την πλευρά της Επιτροπής να έχουμε ενημέρωση, αλλά να είστε βέβαιοι ότι θα ενημερωθούν άμεσα τα πολιτικά κόμματα. Ασφαλώς, για τέτοια υψίστης εθνικής σημασίας θέματα, αλίμονο κύριε συνάδελφε, αν δεν ενημερωθούν τα πολιτικά κόμματα.

**ΑΝΤΩΝΙΟΣ ΜΥΛΩΝΑΚΗΣ:** Από τη στιγμή που έχουμε μια ολική επιφυλακή, ανάκληση αδειών και επιστροφή των μονάδων των στρατιωτών οπλιτών στις θέσεις τους, δεν είναι δυνατόν να μη γνωρίζει κάτι η εθνική αντιπροσωπεία. Δεν γίνεται αυτό το πράγμα. Τουλάχιστον σε επίπεδο αρχηγών κομμάτων. Βέβαια, η Επιτροπή μας πρέπει να γνωρίζει, αλλά δεν είναι απλά τα πράγματα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας διαβεβαιώ, ότι έχω ζητήσει ενημέρωση, θα έχουμε ενημέρωση ως Επιτροπή.

**ΑΝΤΩΝΙΟΣ ΜΥΛΩΝΑΚΗΣ:** Εγώ πήρα τον κ. Παναγιωτόπουλο τηλέφωνο προηγουμένως και μου έκλεισε το τηλέφωνο. Δεν γίνεται αυτό το πράγμα. Είναι υποχρεωμένος να πάρει ο Υπουργός, αφού δεν ενημερώνει. Μέχρι εδώ και μη παρέκει, από εδώ και πέρα πρέπει να αναλάβει ευθύνη η Κυβέρνηση και ειδικά ο Υπουργός Άμυνας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να παρακαλέσω, όμως, επειδή είμαι βέβαιος ότι όλοι ξέρουμε πολύ καλά ότι πρέπει αρθούμε και έχουμε αρθεί στο ύψος των περιστάσεων σε τέτοιες στιγμές, διότι περιμένουμε να δούμε πώς θα εξελιχθεί όλη αυτή η επιχείρηση των Τούρκων, παρακαλώ πάρα πολύ όλους μας με μια αυτοσυγκράτηση να περιμένουμε να δούμε την εξέλιξη. Ασφαλώς και θα υπάρξει ενημέρωση, από εκεί και πέρα, δεν μπορώ να σας πω περισσότερα πράγματα, γιατί δεν νομιμοποιούμαι. Εγώ, ως Πρόεδρος της Επιτροπής, είχα την ευθύνη να ζητήσω ενημέρωση. Με διαβεβαίωσαν ότι θα έχουμε άμεση ενημέρωση. Είμαι, όμως, βέβαιος και αυτό είναι μια προσωπική άποψη, ότι θα ενημερωθούν αρμοδίως τα κόμματα και πάρα πολύ άμεσα.

Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ:** Ευχαριστώ κύριε Πρόεδρε. Είμαι υποχρεωμένη να αναφέρω στην αντιπροσωπεία ότι εγώ ζήτησα από τον Υπουργό ενημέρωση και ο κύριος Στεφανής ο Υφυπουργός, αμέσως μου απάντησε στο τηλέφωνο και μάλιστα μου είπε ότι θα έχουμε την απόλυτη ενημέρωση, όταν θα έχουμε μια ολοκληρωμένη άποψη. Ελπίζω και πιστεύω, κύριε Πρόεδρε, όπως πολύ σωστά είπατε, επειδή είναι ύψιστης σημασίας το θέμα πολύ γρήγορα και εσείς σαν Επιτροπή, αλλά και ο αρμόδιος Υπουργός θα μας ενημερώσει.

Κύριε Υπουργέ, όλα τα κόμματα έχουμε λάβει από την 15/5/2020 επιστολή του Δικτύου Αιρετών Αυτοδιοίκησης της Ευρώπης, στην οποία εκφράζεται διαμαρτυρία για τη συγχώνευση της Γενικής Γραμματείας Απόδημου Ελληνισμού με τη Γενική Γραμματεία Δημόσιας Διπλωματίας, Προξενικών και Θρησκευτικών Υποθέσεων, και στην οποία αναφέρεται ότι η κυβερνητική πρωτοβουλία τροποποίησης του Οργανισμού του Υπουργείου των Εξωτερικών, αποτελεί ένα βήμα απομάκρυνσης της Ελληνικής Κυβέρνησης, απέναντι στις διεκδικήσεις του Απόδημου Ελληνισμού.

Θα σας έλεγα, ότι θα πρέπει να τη λάβετε σοβαρά υπ’ όψιν σας την επιστολή. Σ’ αυτή μας τονίζουν ότι έγινε αποδεκτή η ψήφιση του εκλογικού νόμου, αναφέρθηκε από το συνάδελφο προηγουμένως, ως ένα πρώτο βήμα υλοποίησης του πολύχρονου αιτήματος, με την ελπίδα ότι μετά τις πρώτες εμπειρίες ο νόμος για τη διευκόλυνση της άσκησης του εκλογικού δικαιώματος θα τροποποιηθεί και θα ληφθούν υπόψιν όλες οι παρατηρήσεις που θα κάνουν οι Οργανώσεις του Απόδημου Ελληνισμού. Το εύλογο ερώτημα είναι αν έγιναν οι αναγκαίες ενέργειες, από την πλευρά σας, για την εξασφάλιση της συμμετοχής των αποδήμων ψηφοφόρων, έστω με τον ατελή και τον άνισο τρόπο που αυτός θεσμοθετήθηκε και αν έχουν γίνει όλες οι αναγκαίες πράξεις, ώστε να συμμετάσχουν σε αυτές απρόσκοπτα.

Σε κάθε περίπτωση θέλω να πω ότι για μας παραμένει πάντα ένα κρίσιμο ζήτημα αυτό. Δηλαδή, ισότιμη συμμετοχή των αποδήμων στην εκλογική διαδικασία. Σας ρωτώ και πάλι, αν έχετε την πολιτική βούληση, για έναν ειλικρινή και ανοιχτό διάλογο με τους φορείς του Απόδημου Ελληνισμού στην κατεύθυνση εξασφάλισης αυτής της ισοτιμίας.

Στην ίδια επιστολή εκφράζεται και μια ειλικρινής αγωνία ως προς τη Γενική Γραμματεία Απόδημου Ελληνισμού. Αναφέρεται συγκεκριμένα ότι «σε πολύ χρονικό διάστημα ο Ελληνισμός της Διασποράς, δέχεται δυστυχώς ένα δεύτερο χτύπημα, αφού η Γενική Γραμματεία Απόδημου Ελληνισμού, η οποία από χρόνια αφουγκράζεται τις ανάγκες του Ελληνισμού στο Εξωτερικό, συμπαραστέκεται, επικαλείται και προωθεί την επίλυση τυχόν προβλημάτων, πρόκειται να χάσει με την υποβάθμιση τις σημαντικές της αρμοδιότητες». Η αλήθεια είναι ότι έχουν κυκλοφορήσει διάφορες μορφές του νέου υπηρεσιακού οργανισμού.

Γι’ αυτό τον λόγο, σας ζητάμε κύριε Υπουργέ να δεσμευτείτε ρητά ότι η Γενική Γραμματεία Απόδημου Ελληνισμού, δεν θα υποβαθμιστεί, αλλά θα υποστηριχθεί με μονάδες, με ικανό εύρος εποπτείας για το έργο που οφείλει να διεκπεραιώνει. Και, επίσης, ότι θα εξασφαλίζονται και οι αναγκαίοι οικονομικοί πόροι. Στην συνεδρίαση της Επιτροπής 26 Φεβρουαρίου, αναφέρθηκα στην σημασία της Ελληνικής γλώσσας για τον Απόδημο Ελληνισμό.

Είχα προτείνει να εξεταστούν διάφοροι τρόποι συνεργασίας με φορείς, όπως το Ελληνικό Κέντρο Κινηματογράφου, η Ελληνική Ραδιοφωνία και Τηλεόραση και πιστεύω ότι θα μπορούσατε με τη συνδρομή των υπηρεσιακών παραγόντων, να συμβουλευτείτε καταξιωμένους συνεργάτες των παραπάνω φορέων, πρόσωπα τα οποία δεν έχουν καμία ιδιοτελή στόχευση, αλλά είναι γνώστες της ελληνικής καλλιτεχνικής δημιουργίας. Στους φορείς αυτούς θα πρόσθετα και το Ελληνικό Ίδρυμα Πολιτισμού.

Στόχος μας θα πρέπει να είναι η εξοικείωση με τη ελληνισμού της διασποράς με τη ζωντανή ελληνική γλώσσα, όπως αυτή εκφράζεται μέσα από το στίχο της σύγχρονης ελληνικής μουσικής, αλλά και την πρόζα στον ελληνικό κινηματογράφο και το θέατρο αλλά και τη λογοτεχνία, κύριε Υπουργέ.

Πιστεύω ότι πρέπει να εξαντλήσουμε όλα τα μέσα -με την περίοδο που περάσαμε του κορονοϊού, πολύ καλά καταλαβαίνετε ότι ήταν μια καταστροφική περίοδος για τον καλλιτεχνικό κόσμο- μπορούμε όλους αυτούς τους ανθρώπους να τους χρησιμοποιήσουμε προς την σωστή κατεύθυνση. Επίσης, θα ήθελα να υπενθυμίσω στο προεδρείο κύριε πρόεδρε την πρότασή μου που από την συνεδρίαση που είχαμε κάνει στις 13 Νοεμβρίου για κοινή συνεδρίαση με την Επιτροπή Μορφωτικών Υποθέσεων με αντικείμενο τα θέματα εκπαίδευσης του Απόδημου Ελληνισμού και ειδικότερα την αντιμετώπιση των ελλείψεων σε διδακτικό προσωπικό -γιατί αυτό είναι ένα πολύ μεγάλο πρόβλημα κύριε Υπουργέ- και σε υποδομές, καθώς και σε προβλήματα αναγνώρισης των σπουδών.

Τέλος, θα μου επιτρέψετε να κλείσω και να σταθώ στο θεσμό των ΚΕΠ για τον Απόδημο Ελληνισμό. Ένα πολύ σημαντικό θέμα, διότι εδώ υπάρχουν διάφορα προβλήματα, κυρίως με τους μετανάστες μεγαλύτερης ηλικίας. Σε θέματα που έχουν σχέση με την φορολογία και την ασφάλιση. Είχα τότε τονίσει ότι αντί με το να αποψιλώνουμε τα Προξενεία θεωρώ ότι είναι απαραίτητη η ενίσχυσή τους με ικανό προσωπικό, έτσι ώστε να καλυφθούν οι πρόσθετες ανάγκες, που έχουν δημιουργηθεί σε αυτά. Πρέπει να λάβουμε υπόψη μας ότι εκτός των άλλων έχουμε και μια νέα γενιά αποδήμων, των νέων ανθρώπων που έχουν φύγει ως μετανάστες της κρίσης. Πιστεύω ότι όλα αυτά θα πρέπει να ληφθούν υπόψη. Κύριε Πρόεδρε και Υπουργέ ενόψει και του νέου Οργανισμού του Υπουργείου των Εξωτερικών και να πω ότι πρέπει ανυπερθέτως να σταθούμε και για τον Απόδημο Ελληνισμό, όπως επίσης ότι πρέπει να ενισχύσετε άμεσα με ικανό προσωπικό τις Προξενικές Αρχές. Σας ευχαριστώ κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Σακοράφα. Τον λόγο έχει η υπουργός κ. Γιαννάκου.

**ΜΑΡΙΕΤΤΑ (ΜΑΡΙΟΡΗ) ΓΙΑΝΝΑΚΟΥ:** Ευχαριστώ πολύ κύριε πρόεδρε. Ορθώς, τοποθετηθήκατε στο θέμα που μας απασχολεί σε αυτή τη φάση, δεν είναι το αντικείμενο όμως της συζήτησης της σημερινής. Νομίζω ότι είναι πάρα πολύ σημαντικά τα ζητήματα που έθεσε ο κύριος Υπουργός και τα έθεσε με πολύ σωστό τρόπο και εν συντομία. Νομίζω ότι πρέπει να του δώσουμε την ευκαιρία να απαντήσει ίσως λίγο λεπτομερέστερα σε ζητήματα παραδείγματος χάρη όπως αυτό που έθεσε η κυρία Σακοράφα. Για την προσπάθεια να μάθουν ελληνικά δεύτερης και τρίτης γενιάς Έλληνες της διασποράς, εγώ έτσι θα το τοποθετούσα όχι Απόδημοι Έλληνες, αλλά Έλληνες της διασποράς.

Πρέπει να σας πω ότι εδώ και πάρα πολλά χρόνια η Ρωσική Ομοσπονδία έχει κάνει μια καταπληκτική πλατφόρμα εκμάθησης των ρωσικών, για όλο τον κόσμο και θα είχε κάποια αξία να παραδειγματιστούμε, αλλά και άλλες χώρες όπως η Γαλλία, για να δώσουμε την ευκαιρία, εκτός από την πολιτιστικού περιεχομένου γνώση -όλα αυτά τα films και τα λοιπά που είπατε, που γίνονται με βάση την προσφορά, που έχει κάνει το Ίδρυμα Νιάρχος- να δώσουμε την ευκαιρία σε έλληνες δεύτερης και τρίτης γενιάς και ανθρώπους οι οποίοι δεν πλησιάζουν τους κλασικούς θεσμούς, μέσω των οποίων κινείται αυτό που λέμε Απόδημος Ελληνισμός.

Από την εποχή ακόμα που δημιουργήθηκε το ΣΑΕ δηλαδή το Συμβούλιο Απόδημου Ελληνισμού - εγώ ήμουνα εκπρόσωπος της Νέας Δημοκρατίας στο Ιδρυτικό Συνέδριο του ΣΑΕ-, υπήρχαν ακόμη αντιρρήσεις σε ορισμένες πλευρές των ελλήνων της διασποράς, στη σχέση με την Εκκλησία παραδείγματος χάρη, και το πώς εκείνοι κινούνταν οι διάφορες οργανώσεις. Ήθελαν μια διαφορετική ανεξαρτησία. Δεν ήθελαν σχέση αποκλειστικά με την Εκκλησία. Πρέπει να πλησιάσουμε όλους αυτούς τους ανθρώπους, με όλους τους τρόπους που μπορούμε, σε μια εποχή, που δεν έχουμε τα τεράστια περιθώρια, όπως π.χ. να έχουμε καθηγητές ελληνικής γλώσσας, στον αριθμό που θα μπορούσε να καλύπτει όλο τον κόσμο. Εγώ, όταν ήμουν Υπουργός, είχα 1500 εκπαιδευτικούς σε όλο τον κόσμο. Τώρα ο αριθμός είναι πάρα πολύ μικρότερος.

Το δεύτερο ζήτημα είναι ότι το Υπουργείο Εξωτερικών, πρέπει να μάθει να μην ανακατεύεται σε όλες τις δουλειές, ακόμη και στα εσωτερικά και στα εκπαιδευτικά και οτιδήποτε άλλο. Έχει δίκιο ο κ. Δαβάκης γι’ αυτό που είπε. Δεν έχει καμία δουλειά το Υπουργείο Εξωτερικών με το Ίδρυμα της Βενετίας, διότι δεν μπορεί να το υποστηρίξει σε καμία περίπτωση. Βεβαίως, δεν έχετε την ευθύνη εσείς, επίσης, σε καμία περίπτωση.

Αυτό που θα ήθελα, κύριε Υφυπουργέ, -ίσως και να ήταν ένα ζήτημα για μια άλλη προς αυτή την κατεύθυνση συνεδρίαση-, είναι το θέμα των Πατριαρχείων και ιδίως του Πατριαρχείου Ιεροσολύμων. Αν σας έλεγα ότι εγώ ανησυχώ, είμαι βέβαιη ότι θα μου λέγατε ότι συμμερίζεστε αυτή την άποψη. Η Ελλάδα στηρίζει. Είναι η χώρα που στηρίζει τα Πατριαρχεία. Τα Πατριαρχεία έχουν απόλυτη σχέση και με την εξωτερική πολιτική της χώρας, αλλά και με τις δομές και τις ομάδες, που υποστηρίζουν και τα εθνικά μας συμφέροντα. Θα ήθελα να μας κάνετε ένα σχόλιο, έστω και όχι σε βάθος, για την υπόθεση ιδίως στο Πατριαρχείο Ιεροσολύμων.

Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Γιαννάκου. Το λόγο έχει ο κ. Γκίκας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε. Να καλωσορίσουμε τον κύριο Βλάση, τον κύριο Υπουργό και να τον ευχαριστήσουμε για την ενημέρωση που μας έκανε, σε μία ιδιαίτερη ημέρα. Είναι κεκλεισμένων των θυρών, οπότε μπορούμε να εκφραστούμε πιο άνετα. Εγώ απλά για το θέμα με την Αγία Σοφία ήθελα να πω, κύριε Υπουργέ. Ίσως θα έπρεπε να υπάρχει ένας συντονισμός γενικότερος με όλες τις ομογενειακές ενώσεις, ώστε το μήνυμα, το οποίο θα πρέπει να περνάμε προς την Τουρκία, να είναι κοινό και σαφές.

Βεβαίως, δεν θα πρέπει -όπως πολύ σωστά είπατε- να είναι ένα ελληνοτουρκικό θέμα, αλλά να είναι ένα ευρύτερο, ένα διεθνές θέμα. Όμως, επειδή υπάρχουν ομογενειακές οργανώσεις που έχουν δύναμη επιρροής στις κυβερνήσεις, ίσως το μήνυμα αυτό, θα πρέπει να το δούμε στο άμεσο μέλλον, ώστε να είναι πιο δυνατό, πιο ξεκάθαρο.

Επίσης, θα ήθελα να κάνω ένα σχόλιο για τα σημερινά. Και έτσι, με όλο το σεβασμό προς την Αξιωματική Αντιπολίτευση, θα ήθελα να πω ότι οι δηλώσεις του Αρχηγού της Αξιωματικής Αντιπολιτεύσεως, σήμερα, χωρίς καλά-καλά να έχει εκδηλωθεί η όλη διαδικασία, δεν νομίζω ότι προσφέρουν εθνικές υπηρεσίες θετικές. Δηλαδή, το να λέει ο Αρχηγός της Αξιωματικής Αντιπολίτευσης στον Πρωθυπουργό: «Δεν περιμένω να κάνεις τίποτα λιγότερο από αυτό που έκανα τον Οκτώβριο του 2018», νομίζω ότι δεν είναι στη σωστή κατεύθυνση. Διότι, αυτό που έγινε τον Οκτώβριο του ’18, ήταν το αυτονόητο σε μία πολύ πιο διαφορετική κατάσταση από τη σημερινή.

Τώρα τα πράγματα είναι τελείως διαφορετικά. Σε κάθε περίπτωση αυτό -και, αν θέλετε, είναι και μία εμπειρία από τον καιρό που φορούσα τη στολή, όταν υπηρετούσα στα Ίμια, για παράδειγμα στην πυραυλάκατο και έβλεπα τους πολιτικούς να τρώγονται μεταξύ τους- μου δημιουργούσε μια πολύ άσχημη εικόνα.

Αυτή τη στιγμή, αυτό που προέχει είναι να δημιουργηθεί ένα εθνικό αρραγές μέτωπο, να συνταχθούν όλοι πίσω από την Κυβέρνηση, όποια κι αν ήταν αυτή η Κυβέρνηση το ίδιο θα γινότανε, και βεβαίως, όπως πολύ σωστά είπε ο κύριος Αμανατίδης, θα υπερασπιστούμε μέχρι τέλους τα κυριαρχικά μας δικαιώματα. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε. Τον λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, επιτρέψτε μου για ένα λεπτό κάτι σαν επί της διαδικασίας. Παίρνω το λόγο, γιατί θεωρώ υποχρέωσή μου ως αρμόδιος Τομεάρχης Άμυνας της κοινοβουλευτικής ομάδας του ΣΥΡΙΖΑ να συμμετάσχω και να συμβάλλω στην παρένθετη συζήτηση που έγινε αναφορικά με τις εξελίξεις, τις σημερινές, με την απαράδεκτη πρωτοβουλία, την καινούργια, αναβαθμισμένη επίδειξη ισχύος του προέδρου της Τουρκίας Ερντογάν.

Δεν θα σχολιάσω καθόλου όσα είπε ο αγαπητός συνάδελφος, ο κ. Γκίκας, ακριβώς γιατί δεν θέλω να μπω στην ουσία. Έχω ζητήσει από νωρίς το απόγευμα, με την ιδιότητα την οποία προανέφερα, από τον Υπουργό Άμυνας, τον κύριο Παναγιωτόπουλο, μια σύντομη τηλεφωνική επικοινωνία, με επίγνωση ότι δεν μπορούμε στο τηλέφωνο να μιλήσουμε για όλα, άλλα με την ανάγκη που αξιολογούμε ως κόμμα της αξιωματικής αντιπολίτευσης να ενημερωθούμε για ένα - δύο πολύ κρίσιμα ζητήματα, τα οποία μπορούν από το τηλέφωνο να γίνουν και με απόλυτη συναίσθηση της ευθύνης μας και με πολύ προσεκτικό τρόπο. Ακόμα, δεν έχω μπορέσει να κάνω αυτό το τηλεφώνημα.

Η Βουλή δείχνει, από τις τοποθετήσεις όλων των κομμάτων και από τη δική σας, κύριε Πρόεδρε, ότι έχει τα αντανακλαστικά για να αξιολογήσει ότι η ενημέρωση αυτή του Κοινοβουλίου, της Επιτροπής μας είναι απολύτως αναγκαία και άμεση. Όλοι ξέρουμε ότι αυτή η σημερινή πραγματικότητα, έχει δρόμο μπροστά της. Αυτό δεν λέει τίποτα. Δεν θα χρειαστεί να γίνει ενημέρωση μετά από δέκα μέρες. Τώρα πρέπει να γίνει, σε κρίσιμα ζητήματα, για τα οποία πρέπει όλοι να έχουμε τη δυνατότητα να λάβουμε μέρος μετά λόγου γνώσεως και με την ευθύνη που μας αντιστοιχεί.

Επομένως θα ήθελα και εκεί τελειώνω να μεταφερθεί από τη μεριά σας ως ομόθυμη και ομόφωνη, από ότι καταλαβαίνω, επιθυμία των μελών της Επιτροπής άμεσα, επειγόντως να γίνει αυτή η ενημέρωση και από τους δύο Υπουργούς και από τον κύριο Δένδια και από τον κύριο Παναγιωτόπουλο. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε. Τον λόγο έχει ο κ. Μπογδάνος.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ για το λόγο, κύριε Πρόεδρε. Σας καλωσορίζουμε, κύριε Υπουργέ και ευχαριστούμε για την εδώ ενημέρωση. Ζήτημα πρώτον, όπως αναφέρθηκε και από τον συνάδελφο κ . Δαβάκη, σύμφωνα με αμερικανικά έγκριτα μέσα, σήμερα η Κυβέρνηση των Ηνωμένων Πολιτειών υπέβαλε αίτημα, ούτως ώστε να αγοράσει τα 8 F-35, τα οποία είχαν προοριστεί για τις Τουρκικές Ένοπλες Δυνάμεις. Δεν είχαν ποτέ φτάσει στην Τουρκία, αλλά είχαν φτάσει σε ένα προχωρημένο στάδιο δοκιμών, όπου τούρκοι πιλότοι συν ασκούνταν με τους Αμερικανούς.

Με δεδομένο ότι αυτό αποτελεί, ίσως και την τελική σφραγίδα στην μη απόκτηση, από πλευράς Τουρκίας, αυτής της αξιόλογης πλατφόρμας που λέγεται F-35, ενδεχομένως θα πρέπει να αναγνωρίσουμε σήμερα την εντατική και καίρια δουλειά και συμβολή της ελληνοαμερικανικής κοινότητας, του ελληνοαμερικανικού λόμπι, όπως το λέγαμε και δημοσιογραφικά παλαιότερα, στην επίτευξη αυτής της μεγάλης επιτυχίας. Ως μέλος, δε, της οργάνωσης ΑΧΕΠΑ πιστεύω ότι αξίζει και μία ειδική μνεία στις ενέργειες της ΑΧΕΠΑ προς αυτήν την κατεύθυνση, όσο ταπεινές κι αν είναι.

Δεύτερον, παρά το γεγονός ότι αντιλαμβάνομαι ότι δεν εντάσσεται ακριβώς σε αυτό το οποίο λέμε Απόδημος Ελληνισμός, διότι δεν είναι απόδημοι, δεν είναι διασπορά, είναι όμως, βεβαίως, μέρος του οικουμενικού ελληνισμού καίτοι γηγενείς, επιτρέψτε μου να ζητήσω την προσοχή της Επιτροπής και ενδεχομένως και να μπει στην ατζέντα σε μία από τις προσεχείς μας συνεδριάσεις, παρακαλώ κύριε Πρόεδρε, το ζήτημα των πρόσφατων δηλώσεων της Υφυπουργού Τουρισμού της Αλβανικής Δημοκρατίας, όπου ζήτησε από επισκέπτες στην Αλβανία, τουρίστες κατά το κοινώς λεγόμενο, να αποχωρούν από μαγαζιά, από καταστήματα στα οποία ομιλείται και χρησιμοποιείται η ελληνική γλώσσα.

Τονίζω ότι η χρήση της Ελληνικής είναι κατοχυρωμένο δικαίωμα της Εθνικής Μειονότητας της Νοτίου Αλβανίας και ως τέτοια θα πρέπει να προστατευθεί και κατ’ εμέ, το προτείνω, από μία ανακοίνωση της Επιτροπής μας, κύριε Πρόεδρε, προς το Αλβανικό Κοινοβούλιο.

Θα συμφωνήσω με τους προλαλήσαντες εκπροσώπους των κομμάτων της Αντιπολιτεύσεως στο ότι θα ήταν χρήσιμο και σημαντικό να υπάρξει σήμερα, εδώ, μία, κάποια, έστω εν είδει εδαφιωσίμων, ενημέρωση για τα τεκταινόμενα στο Αιγαίο και για τον επιπρόσθετο λόγο, όχι μόνο λόγω της διατήρησης του κύρους της Επιτροπής μας, αλλά και για τον επιπρόσθετο λόγο ότι θα είμαστε αγαπητοί συνάδελφοι αύριο, μεθαύριο ή απόψε καλεσμένοι με την ιδιότητα του μέλους αυτής της Επιτροπής και σε δημοσιογραφικά ενημερωτικά πάνελ, οπότε θα ήταν καλύτερο, να έχουμε μία σαφή ενημέρωση, όσο λιτή κι αν αυτή είναι και οδηγίες προς ναυτιλομένους. Ευχαριστώ για το λόγο και την προσοχή.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε, κύριε συνάδελφε.

Να πούμε ότι άλλο ένα θέμα που σχετίζεται με αυτό ήταν ότι ζητήθηκε από αλβανικής πλευράς από επίσημη ελληνική ιστοσελίδα να αποσυρθεί η αναφορά Βόρειος Ήπειρος, για κάποιο ζήτημα που αφορούσε στη Χιμάρα. Τελικά, η ελληνική στάση ήταν ότι δεν αποσύρθηκε αυτή η ονομασία. Υπάρχει και παρέμεινε η ανάρτηση ως είχε. Αυτό σας το λέω συμπληρώνοντας ότι είπατε.

Κύριε Υπουργέ, ετέθησαν διάφορα ζητήματα. Θα παρακαλούσα πάρα πολύ, επειδή όλα τα ζητήματα αυτά που ετέθησαν έχουν ιδιαίτερη χρησιμότητα για τον ελληνισμό, να πάρετε το λόγο και να μας απαντήσετε, δίνοντας και ίσως βαρύτητα σε κάποια από όλα αυτά, που εσείς κρίνετε, ότι πρέπει να το συζητήσουμε εκτενέστερα.

Το λόγο έχει ο κ. Βλάσης.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών, αρμόδιος για τον Απόδημο Ελληνισμό):** Σαςευχαριστώ, κύριε Πρόεδρε και σε όσους έθεσαν ζητήματα. Πιστεύω ότι θα απαντήσω σε όλα τα ζητήματα και θα προσπαθήσω να είμαι όσο πιο σύντομος γίνεται.

Πρώτα απ’ όλα, να συμφωνήσω σε κάτι που αναφέρθηκε από πολλούς εδώ, ότι, όντως, δεν μιλάμε για Απόδημο Ελληνισμό. Εγώ φροντίζω και το λέω παντού, όπου πηγαίνω στο εξωτερικό, μιλάμε για Οικουμενικό Ελληνισμό, γιατί απόδημοι είναι αυτοί που έφυγαν από την Ελλάδα και πήγαν στο εξωτερικό, αλλά στον Οικουμενικό Ελληνισμό ανήκουν, σαφώς, είναι και οι Έλληνες της Βόρειας Ηπείρου, αλλά και οι Έλληνες της δεύτερης, τρίτης γενιάς που έχουν εθνική συνείδηση, αλλά γεννήθηκαν σε έναν άλλο τόπο.

Να ξεκινήσω πρώτα με τον κύριο Δαβάκη. Συμφωνώ, το είπε και ο κύριος Μπογδάνος πριν, για τη δύναμη που έχουν οι ελληνικές οργανώσεις στο εξωτερικό, ειδικά στην Αμερική. Μιλάμε πιο πολύ για την Αμερική, γιατί, αν ακούσατε και προηγουμένως στην εισαγωγή μου, φρόντισα, όταν πήγα στην Ουάσιγκτον, πριν εκδηλωθεί η πανδημία, η βασική μου δραστηριότητα ήταν να έρθω σε επαφή με τις τρεις βασικές οργανώσεις, δηλαδή, το AHI, το XALC και τους ΑΧΕΠΑ. Είναι πραγματικά οργανώσεις, οι οποίες βοηθάνε πάρα πολύ στην διπλωματία μας, χωρίς, σαφώς να την υποκαθιστούν, αλλά να την υποβοηθούν. Νομίζω ότι είχαν ρόλο και στη μη αγορά F-35 από την Τουρκία.

Συνεχίζοντας και μιλώντας για την καταγραφή των Ελλήνων. Εγώ την αναφέρω σαν χαρτογράφηση. Αυτό που έχουμε κάνει ως τώρα και, μάλιστα, τελείωσε πριν ένα μήνα περίπου, καταγράψαμε όλες τις ομογενειακές οργανώσεις. Υπήρχε βέβαια και παλιότερα, νομίζω το 2017, μια καταγραφή. Εμείς κάναμε μια πλήρη ανανέωση. Είναι κοντά στις 3.000 ομογενειακές οργανώσεις σε όλο τον κόσμο, τους οποίους έχουμε καταγράψει, με τους προέδρους, τους συλλόγους και τα emails τους, με τα τηλέφωνα τους, τα πάντα και ταυτόχρονα ολοκληρώσαμε και όλοι την καταγραφή - ανανέωση πάλι να πω, γιατί, όντως, υπήρχε κάποια βάση - όλων των μέσων ενημέρωσης, που υπάρχουν στο εξωτερικό, τηλεοράσεις, εφημερίδες κ.λπ..

Παρόλα αυτά, το επόμενο στάδιο, το οποίο αποτελεί και μία από τις βασικές μου προτεραιότητες, είναι αυτή καθαυτή η χαρτογράφηση των Ελλήνων του εξωτερικού, γιατί υπολογίζουμε, ότι υπάρχουν γύρω στα 7 με 8 εκατομμύρια Έλληνες, που έχουν συνείδηση ελληνική στο εξωτερικό και πραγματικά, θα είναι ένα τεράστιο έργο, αν καταφέρουμε να τους καταγράψουμε και ποσοτικά, δηλαδή, ποιοι είναι, αλλά και με ποιοτικά χαρακτηριστικά, γιατί υπάρχουν σαφώς και Έλληνες πάρα πολύ επιτυχημένοι στο εξωτερικό. Δεν γνωρίζουμε την ύπαρξή τους, ή ενδεχομένως τη ξέρουμε πολύ μεμονωμένα και σαφώς, αν καταφέρουμε να τους φέρουμε πιο κοντά, θα είναι επίσης ένα τεράστιο όπλο για την Ελλάδα στο εξωτερικό. Είναι, λοιπόν, ένα από αυτά που σχεδιάζουμε και είναι έτοιμο το πλάνο το τι θέλουμε και πρέπει να δούμε αυτό πώς θα μπορέσει να χρηματοδοτηθεί, γιατί μιλάμε για κάτι τεράστιο. Ιδιωτικά, μπορώ να σας πω λεπτομέρειες.

Όσον αφορά το ζήτημα για το Ινστιτούτο Βενετίας, το θέσατε και εσείς και η κυρία Υπουργός και ο κ. Αμανατίδης, η αλήθεια είναι, ότι έχει ολοκληρωθεί ήδη η εισήγηση για τον νέο διευθυντή, κατόπιν συνεννόησης του Υπουργού Εξωτερικών και της Υπουργού Παιδείας. Γιατί είπε και η κυρία Υπουργός, ότι όντως, το Υπουργείο Παιδείας, πρέπει να έχει μεγάλη συμμετοχή. Ενδεχομένως, θα μπορούσε να είναι στο Υπουργείο Παιδείας, αλλά ξέρετε, δεν είναι δική μου απόφαση, είναι κάτι το οποίο θα μπορούσαμε να συζητήσουμε.

Δεν θα έλεγα, κυρία Υπουργέ, ότι ήταν αδηφάγο, γιατί είδατε, αν ήταν αδηφάγο, δεν θα έφευγε και το Ελληνικό Ίδρυμα Πολιτισμού για να πάει στο Υπουργείο. Όσον αφορά σε αυτά που έθεσε ο κ. Αμανατίδης, να ξεκινήσω από την αρχή, επιτρέψτε μου, κ. Αμανατίδη, αλλά διπλωματική αποτυχία μιας κυβέρνησης η οποία έχει καταφέρει να χτίσει τέτοιες συμμαχίες, γύρω-γύρω από την Ελλάδα, είτε αυτό λέγεται με το Ισραήλ, φάνηκε και από την τελευταία επίσκεψη του Πρωθυπουργού, είτε λέγεται με την Αίγυπτο, με την επίσκεψη και του Υπουργού Εξωτερικών, με την υπογραφή της ΑΟΖ με την Ιταλία, με τη συμφωνία με πολλές άλλες χώρες της Ευρώπης, νομίζω, το αντίθετο θα λέγαμε, ότι για πρώτη φορά, μετά από καιρό, φαίνεται, ότι η Ελλάδα, βρίσκει συμμάχους. Θα δούμε βέβαια και στο δια ταύτα, γιατί και αυτό έχει μεγάλη σημασία.

Από κει και πέρα, όσον αφορά τη Σύνοδο που έγινε, η τελευταία, εκ των πραγμάτων, ήταν μια Σύνοδος, που αφορούσε, ως επί το πλείστον, το πακέτο βοήθειας σε όλα τα κράτη-μέλη που έχουν αυτά τα προβλήματα λόγω της πανδημίας και νομίζω, ότι στο περιθώριο, ήταν οι ενδεχόμενες κυρώσεις στο μέλλον για μια τουρκική επιθετικότητα. Πάντως φάνηκε από το γεγονός, ότι ο Πρωθυπουργός, ο κ. Κυριάκος Μητσοτάκης, συμμετείχε στον σκληρό πυρήνα όλων των συζητήσεων, ότι επιτέλους, αυτή τη στιγμή, η Ελλάδα, αναγνωρίζεται σαν μια δύναμη, την οποία την αντιμετωπίζουν πραγματικά στα ίσα όλες οι μεγάλες δυνάμεις της Ευρώπης.

Από εκεί και πέρα, όσον αφορά τη θρησκευτική διπλωματία και για τις δύο διεθνείς διασκέψεις, επιτρέψτε μου, να σας πω, σίγουρα δεν είχαν κάποιο αρνητικό αντίκτυπο, αλλά δεν ξέρω και κατά πόσο είχαν κάποια θετικά αποτελέσματα, δηλαδή, δεν ξέρω, αν στο τέλος, από αυτές τις δύο διεθνείς διασκέψεις που γίνανε στην προηγούμενη κυβέρνηση, έχουμε κάποιο θετικό αντίκρισμα. Δεν λέω ότι είχαν κάποια αρνητικά αποτελέσματα, αλλά νομίζω, ότι δεν έχουμε κάτι απτό στα χέρια μας, οπότε, δεν ξέρω, αν θα έπρεπε να προχωρήσουμε σε κάτι τέτοιο στο μέλλον, αλλά είναι υπό συζήτηση.

Μιλήσατε για τα πατριαρχεία. Το είπε και η κυρία Υπουργός. Σαφώς μας ενδιαφέρει πάρα πολύ, ποια είναι η κατάσταση σε όλα τα Πατριαρχεία, ξεκινώντας από το Οικουμενικό και συνεχίζοντας σε όλα τα άλλα.

Το Οικουμενικό Πατριαρχείο, σαφώς βρίσκεται υπό πίεση το τελευταίο διάστημα για το ζήτημα της Αγίας Σοφίας, αλλά και πάντα, όταν υπάρχει μια τέτοια τουρκική επιθετικότητα, απέναντι σε μας, καταλαβαίνετε, όταν είσαι εκεί, έχεις όλη αυτή την πίεση. Είμαστε σε συνεχή επικοινωνία και με τον Οικουμενικό Πατριάρχη. Καταλαβαίνουμε την κατάστασή του, προσπαθούμε και γνωρίζει, ότι είμαστε δίπλα του. Με την πρώτη ευκαιρία θα τον επισκεφτώ. Ήδη, το σαββατοκύριακο που μας έρχεται, ο Γενικός Γραμματέας Δημόσιας Διπλωματίας και Θρησκευτικών, ο κύριος Αλεξανδρής, θα πάει στην Τένεδο, για να παραστεί στην Θεία Λειτουργία, εκεί όπου θα είναι ο Οικουμενικός Πατριάρχης. Σαφώς είμαστε σε επικοινωνία για οτιδήποτε.

Όσον αφορά τα άλλα Πατριαρχεία. Για το Πατριαρχείο των Ιεροσολύμων, όντως συμμερίζομαι την ανησυχία σας. Η αλήθεια είναι, ότι ήδη έχει γίνει επικοινωνία. Το καταλαβαίνετε και από την επίσκεψη του Πρωθυπουργού στο Ισραήλ. Βρέθηκε με τον Πατριάρχη Θεόφιλο. Νομίζω, ότι τα πράγματα είναι καλύτερα απ’ ότι φαίνονται προς τα έξω. Και εγώ θα πήγαινα ήδη μέσα στον Ιούνιο, το ξέρει και ο κύριος Αμανατίδης, στο Ισραήλ. Λόγω όμως, ότι υπάρχει μια τεράστια εξάρση της πανδημίας, αυτό με εμπόδισε το να πάω εκεί. Ήταν να ακολουθήσω μετά την επίσκεψη του Πρωθυπουργού. Νομίζω και ο Πατριάρχης εκεί, δείχνει, ότι θέλει να έρθει ακόμα πιο κοντά προς την Ελλάδα.

Επίσης, υπάρχει τεράστια πίεση στο Πατριαρχείο Αλεξάνδρειας, λόγω της απόφασης του Πατριάρχη Θεόδωρου να στηρίξει το Οικουμενικό Πατριαρχείο στο θέμα των Ουκρανικών. Παρένθεση, όλα αυτά τα αναφέρω, που παρότι είναι καθαρά εκκλησιαστικά ζητήματα, σαφώς καταλαβαίνω, ότι επηρεάζουν και εμάς και την εξωτερική μας πολιτική. Γι’ αυτό τον λόγο, και ο Πατριάρχης γνωρίζει, ότι θα έχει βοήθεια όπου χρειαστεί και σε επίπεδο ιερέων. Επιπλέον ιερείς, για να βοηθηθεί σε μια ήπειρο, που πραγματικά έχει κάνει πάρα πολύ μεγάλο έργο.

Αφήνω τελευταίο το Πατριαρχείο Αντιοχείας, το οποίο ξέρετε, ότι είναι το πιο απομακρυσμένο θεωρητικά από το Οικουμενικό Πατριαρχείο, αλλά παρόλα αυτά, νομίζω, ότι η συγκυρία εκεί είναι λίγο καλύτερη πλέον για εμάς και αυτό νομίζω, ότι οφείλεται στο γεγονός, ότι έχουμε κρατήσει πέραν του Πατριάρχη, πολύ καλές σχέσεις με αρκετούς από τους ιερείς κάτω από αυτόν και το αποτέλεσμα αυτής της σχέσης, είναι να μη συμμετάσχει ο Πατριάρχης στη Σύνοδο που έγινε στην Ιορδανία. Μπορώ να πω, ότι είμαστε πιο κοντά απ’ ότι μακριά σε σχέση με το προηγούμενο διάστημα. Εγώ, πάλι ήταν να επισκεφτώ τη μονή Μπαλαμάν και να έρθει εκεί, να κάνω μια συνάντηση με τον Πατριάρχη Αντιοχείας, αλλά εκ των πραγμάτων καταλαβαίνετε, ότι είναι πάρα πολύ δύσκολες οι μετακινήσεις.

**ΙΩΑΝΝΗΣ ΑΜΑΝΑΤΙΔΗΣ:** Τη σχολή εκεί αν μπορέσετε να ανοίξετε.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών, αρμόδιος για τον Απόδημο Ελληνισμό):** Είναι και αυτό ένα μεγάλο ζήτημα. Αυτά λοιπόν, όσον αφορά τα Πατριαρχεία. Να είστε σίγουροι κυρία Υπουργέ και κ. Αμανατίδη, ότι είμαστε σε συχνή και συνεχή επαφή μαζί τους.

Όσον αφορά το Ελληνικό Ίδρυμα Πολιτισμού, το κρατάω αυτό. Παρότι η Υπουργός λέει ότι είμαστε αδηφάγοι. Θα δούμε αν μπορέσουμε να επαναφέρουμε στο Υπουργείο Εξωτερικών. Η αλήθεια είναι, ότι δεν το έχουμε συζητήσει αρκετά με την κυρία Μενδώνη, θα το δούμε.

Τώρα, όσον αφορά τα σχολεία. Παρότι δεν είναι αρμοδιότητα του Υπουργείου Εξωτερικών, πιστέψτε με, για μένα, αποτελεί ένα ιδιαίτερα ευαίσθητο σημείο, γιατί πραγματικά το είπα και το λέω παντού όπου πηγαίνω και σε όποια ταξίδια πρόλαβα και έκανα, πάντα επισκεπτόμουν τα σχολεία. Είτε στην Αμερική τον Άγιο Δημήτριο, είτε τα charter schools, γιατί νομίζω ότι είναι το μέλλον πλέον στην Αμερική, είτε στα σχολεία στο Κάϊρο. Όπου ταξίδευα, πήγαινα στα σχολεία. Θεωρώ, ότι έχουμε τεράστιο πρόβλημα, όσον αφορά τους εκπαιδευτικούς, γιατί δεν υπάρχει συμμετοχή. Δηλαδή, δεν πάνε εκπαιδευτικοί και αυτό είναι τεράστιο πρόβλημα. Δηλαδή, π.χ. ζητάνε 12 εκπαιδευτικούς αν δεν κάνω λάθος, τώρα τελευταία στο Νοβοροσίσκ και έχουμε ως τώρα 3 συμμετοχές. Δεν πάνε οι δάσκαλοι. Δεν κάνουν αίτηση.

Τώρα είναι το αντίθετο, δυστυχώς, κυρία Υπουργέ και πρέπει, ενδεχομένως, να βρούμε κίνητρα, για να πηγαίνουν στο εξωτερικό. Εγώ, να σας πω κάτι off the record, ότι, μια ιδέα που έχω είναι αν θα μπορούσαμε, δεν ξέρω πρακτικά πως μπορεί να γίνει, με μια νομοθετική πρωτοβουλία π.χ., να παίρναμε αναπληρωτές και να τους πηγαίναμε εκεί. Δηλαδή, κάποιος που δεν έχει δουλειά πάει πιο εύκολα, ενδεχομένως, στο εξωτερικό.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ:** Να πάρουμε κι Έλληνες από εκεί.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών, αρμόδιος για τον Απόδημο Ελληνισμό):** Εντάξει. Εγώ θεωρώ ότι, θέλει γενικότερα μια συζήτηση. Βέβαια, είναι το Υπουργείο Παιδείας. Εγώ διατίθεμαι και το έχω πει, επανειλημμένως, και στην κυρία Κεραμέως και στην κυρία Ζαχαράκη, να συμμετάσχουν σε αυτήν την κουβέντα γιατί, πραγματικά, θέλω να βοηθήσουμε. Ζητάνε δασκάλους παντού και είναι απίστευτο για όσους δεν το ξέρουν, αλλά, πραγματικά, τα ελληνικά, τα ζητάνε παντού να τα μάθουνε, αλλά έχουμε τεράστιο πρόβλημα προσφοράς από τους δασκάλους. Να ξέρετε, αυτό είναι το μεγάλο μας θέμα. Ήδη, τώρα, προσπαθούμε να περάσουμε στο επόμενο νομοσχέδιο, αν γίνεται να αυξήσουμε κατά ένα χρόνο το επιμίσθιο. Δεν ξέρω αν θα το καταφέρουμε. Από εκεί και πέρα να πω και κάτι, θυμάμαι το είπε πάλι, νομίζω, η κυρία Γιαννάκου. Να αναφέρω για τη γλώσσα. Το ανέφερα πριν. Ενδεχομένως δεν το ακούσατε.

**ΑΘΑΝΑΣΙΟΣ ΔΑΒΑΚΗΣ:** Να κάνουμε μια κοινή συνεδρίαση με το Υπουργείο Παιδείας κ. Υπουργέ.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών, αρμόδιος για τον Απόδημο Ελληνισμό):** Ναι, γιατί όχι. Το ανέφερε και η κυρία Σακοράφα. Η πλατφόρμα στα ελληνικά, δεν ξέρω αν την έχετε δει, είναι αυτή που κάναμε σε συνεργασία με το Simon Fraser University στον Καναδά, αναφέρεται σε αυτό, δηλαδή, στην εκμάθηση των ελληνικών σε οποιοδήποτε επίπεδο βρίσκεται ένα παιδί δεύτερης, τρίτης, τέταρτης γενιάς. Από το σημείο των αρχάριων είτε σε οποιοδήποτε πιο υψηλό σημείο. Το χωρίζουμε σε ηλικίες από 4 έως 7, από 7 έως 10 και ούτω καθεξής, και αυτό που κάνουν είναι πως θα μάθουν ελληνικά παιδιά που σαν πρώτη τους γλώσσα δεν έχουν τα Ελληνικά, αλλά τα Αγγλικά. Μάλιστα, αυτή τη στιγμή, φαίνεται ότι, υπάρχει τεράστια συμμετοχή σ’ αυτήν την πλατφόρμα.

Αυτή τη στιγμή προσπαθούμε να βρούμε τρόπους να τη μεταφράσουμε και σε άλλες γλώσσες, δηλαδή Ισπανικά, Ελληνικά, γιατί υπάρχει μεγάλη ζήτηση και από χώρες της Λατινικής Αμερικής. Γνωρίζετε ότι, ειδικά, στην Βραζιλία και στην Αργεντινή υπάρχουν δεκάδες χιλιάδες Έλληνες στην καταγωγή. Μάλιστα, προσπαθούμε να το μεταφράσουμε όπως είπα στα Ισπανικά, ακριβώς, για να βοηθήσουμε προς αυτή την κατεύθυνση. Μάλιστα, αυτή την πλατφόρμα ήταν να την βάλουμε σε εφαρμογή το Σεπτέμβρη, αλλά επειδή, ακριβώς, λόγω του κορωνοϊού υπήρχε ένα έντονο ενδιαφέρον από Έλληνες της διασποράς ότι, τώρα που τα παιδιά μας είναι κλεισμένα μέσα δώστε μας κάτι, βιαστήκαμε και δώσαμε το πρώτο κομμάτι, ήδη, σε εφαρμογή. Αυτό ήταν, ακριβώς, που σας είπα προηγουμένως. Το κάναμε μάλιστα και teleconference με τον Πρωθυπουργό. Ο κ. Μυλωνάκης λείπει, οπότε νομίζω, δεν θα απαντήσουμε σε αυτά που είπε.

Για την κυρία Σακοράφα. Θέσατε το θέμα της Γενικής Γραμματείας του Απόδημου Ελληνισμού. Είναι κάτι το οποίο ακόμα είναι ανοιχτό. Δεν έχει έρθει ούτε βέβαια ο Κανονισμός, ούτε καν για διαβούλευση και λοιπά. Εγώ αυτό που μπορώ να σας πω είναι ότι, σε καμία περίπτωση δεν πρόκειται να υποβαθμιστεί ο Απόδημος Ελληνισμός. Στο κάτω-κάτω υπάρχει αντίστοιχο Υφυπουργείο που είναι πάνω και από τη Γενική Γραμματεία. Παρόλα αυτά να δούμε, όταν θα φτάσει ο Οργανισμός στη Βουλή, πότε θα έρθει στη διαβούλευση και στο κάτω-κάτω έχουμε αποδείξει ότι, είμαστε μια Κυβέρνηση που συζητάμε, ακούμε και, αναλόγως, πράττουμε το καλύτερο. Το σίγουρο είναι πάντως ότι, δεν πρόκειται να υποβαθμιστεί ο Απόδημος ή ο Οικουμενικός Ελληνισμός.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να ξέρετε κ. Υπουργέ ότι, είχε έρθει ο Υπουργός Εξωτερικών, ο κ . Δένδιας, ο οποίος μας παρουσίασε τους βασικούς άξονες για τον Οργανισμό.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών, αρμόδιος για τον Απόδημο Ελληνισμό):** Τα γνωρίζω όλα.Από εκεί και πέρα, είπατε, μιλήσατε κυρία Σακοράφα για την εξασφάλιση της συμμετοχής της ψήφου των Ελλήνων του εξωτερικού. Γνωρίζετε ότι, εμείς, όπως και εσείς, θα θέλαμε, πραγματικά, η ψήφος να υπάρχει παντού.

Δυστυχώς, προκειμένου, να υπάρχει έστω ένα πρώτο νομοθέτημα, κάναμε όλοι τους απαραίτητους συμβιβασμούς, για να υπάρχει έστω αυτός ο νόμος. Είμαι σίγουρος και εσείς το ξέρετε, ότι οι Έλληνες του εξωτερικού, δεν είναι ικανοποιημένοι με αυτό το νομοσχέδιο γιατί αποκλείει το μεγάλο αριθμό των Ελλήνων από αυτούς και να μιλάω γι’ αυτούς, οι οποίοι έχουν δικαιώματα και στην Ελλάδα. Δεν είπε ποτέ κανείς, ότι θέλουμε να ψηφίσει κάποιος που δεν είναι γραμμένος στους καταλόγους της Ελλάδος. Μιλάμε γι’ αυτούς που είναι καθαρά γραμμένοι στους καταλόγους. Δυστυχώς οι περιορισμοί είναι μεγάλοι.

Αυτή τη στιγμή αυτό που κάνουμε, είναι, ότι, το επόμενο διάστημα θα βγει στον αέρα η πλατφόρμα για να μπορούν να εγγράφονται όσοι θέλουν να ψηφίσουν. Σαφώς και εγώ έχω μεγάλα ερωτηματικά για το πόσοι θα είναι οι Έλληνες που θα συμμετέχουν, γιατί δεν είναι εύκολη η συμμετοχή. Θα προσπαθήσουμε να απλοποιήσουμε τις διαδικασίες όσο μπορούμε, αλλά, άλλο είναι να λες βρες με στον εκλογικό κατάλογο και βάλε με να γραφτώ και άλλο να λες, θέλω να βρω και να αποδείξω ότι τα τελευταία 35 χρόνια, ήμουνα 2 χρόνια εκεί, ότι έκανα αυτό, έκανα εκείνο και στο τέλος να γραφτώ. Αυτό είναι σίγουρα αποτρεπτικό.

Παρόλα αυτά, εμείς, θα βγάλουμε την πλατφόρμα ενδεχομένως και τον επόμενο μήνα στον αέρα. Θα γίνει η απαραίτητη καμπάνια, διαφημιστική, για να το μάθουν οι Έλληνες στο εξωτερικό ότι μπορούν να γραφτούν, οπότε να έχουμε την μεγαλύτερη δυνατή συμμετοχή. Για την ελληνική γλώσσα που είπατε και εσείς, απάντησα ήδη, για την κοινή συνεδρίαση συμφωνούμε και μαζί. Επίσης, να λάβετε, κύριε Πρόεδρε, την πρωτοβουλία να την κάνουμε μαζί με την Μορφωτικών Υποθέσεων τη συμμετοχή.

Όσον αφορά τα Προξενεία, σαφώς κάποια είναι υπό στελεχωμένα, κάποια έχουν αρκετό κόσμο και νομίζω ότι το σίγουρο είναι, ότι όσοι εργάζονται στα Προξενεία, δίνουν τον καλύτερο εαυτό τους για να βοηθήσουν. Παρόλα αυτά, σε χώρες όπως συμβαίνει π.χ. στην Αγγλία και λόγω του ότι το Γενικό Προξενείο, υποβαθμίστηκε σε απλό προξενικό γραφείο, τα προβλήματα είναι πολύ μεγαλύτερα. Εκτιμούμε με όλες αυτές διαδικασίες που κάνουμε για την απλοποίηση πολλών προξενικών εργασιών, θα βοηθήσουμε στο να εξυπηρετείται πιο καλά ο Έλληνας στο εξωτερικό και βεβαίως, σαφώς και η νέα γενιά που αναφέρατε των αποδήμων που πάνε εκεί.

Νομίζω σε εσάς κυρία Γιαννάκου απάντησα, στον Στέφανο τον Γκίκα που μίλησε για συντονισμό των ομογενειακών οργανώσεων, καταλαβαίνεις ότι είναι δύσκολο από τη μία να λες ότι δεν είναι διμερές θέμα και από την άλλη σαν Υφυπουργός Πολιτισμού Εξωτερικών, να παίρνεις τηλέφωνα και να λες κάνε αυτό. Δηλαδή, όλα αυτά θέλουν κάποια λεπτότητα χειρισμού. Πάντως, να είσαι σίγουρος ότι όλες οι ομογενειακές οργανώσεις, κάνουν ότι καλύτερο περνάει από το χέρι τους.

Όσον αφορά σε αυτό που είπε ο κ. Μπογδάνος, για τους Έλληνες τους Βορειοηπειρώτες, εγώ πήρα την πρωτοβουλία και κατόπιν συνεννόησης με τον Υπουργό Εξωτερικών, πήγα και έκανα επαφές. Δεν σας κρύβω, κ. Αμανατίδη, ότι μου είπαν ότι περίμεναν να το δουν από το 2005 αυτό ενεργό. Δεν ξέρω τι είχε γίνει, δεν ήταν στην αρμοδιότητα ούτε τη δική μου βέβαια, ούτε τη δική σας οι Έλληνες της Βορείου Ηπείρου. Τέλος πάντων, εγώ έκανα αρκετές επαφές με αρκετούς εκπροσώπους μας έγινε το πρώτο βήμα. Έχουν μεγάλες πιέσεις στην Αλβανία για τους Βορειοηπειρώτες. Δεν είναι στην αρμοδιότητα του Υφυπουργείου, παρόλα αυτά εγώ τα έχω κάνει.

Να επαναλάβω, ότι δυστυχώς και αυτοί μου μετέφεραν ένα μήνυμα, ότι από το 2005 είχε ουσιαστικά κάποιος να ασχοληθεί αρκετά μαζί τους και θα πω σε αυτό που είπε ο κύριος Μπογδάνος, ότι όντως έχουν τεράστια πίεση, ενδεχομένως και μεγαλύτερη πίεση από αυτή που έχουν οι Ρωμιοί της Κωνσταντινούπολης, γιατί είναι λίγοι εκεί και δεν φανταζόμασταν κίνδυνο για τους Τούρκους, αυτοί έχουν πραγματικά μεγάλη πίεση. Παρόλα αυτά, εκεί είναι πολύ πιο εύκολο να μιλάνε την ελληνική γλώσσα, γιατί και οι Αλβανοί, σχεδόν όλοι μιλάνε ελληνική γλώσσα, αλλά, σίγουρα θέλουν τη στήριξή μας και αυτό σε επίπεδο διμερές, θα δούμε πώς θα πάει, γιατί έχουν και εκλογές τον Απρίλιο στην Αλβανία.

 Θα κλείσω, κύριε Πρόεδρε σ αυτό που ακούστηκε για την σημερινή κρίση. Είναι αυτονόητο, ότι όταν υπάρχει σαφής εικόνα από την Κυβέρνηση, θα δοθεί ενημέρωση και θεωρώ, ότι θα είναι πολύ άμεσα. Αλλά, μέσα σε λίγες ώρες, καταλαβαίνετε, ότι αν δεν υπάρχει πλήρης εικόνα, δεν μπορεί ούτε ο Υπουργός πόσο μάλλον ο Πρωθυπουργός, ούτε να τρομοκρατήσει ούτε να πει κάτι. Θα υπάρχει σαφής ενημέρωση. Νομίζω, το επόμενο διάστημα, θα δούμε πώς πάνε τα πράγματα.

Σας ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον Υφυπουργό των Εξωτερικών, για την ενημέρωση για τα θέματα της δικής του αρμοδιότητας.

Κυρίες και κύριοι συνάδελφοι, εδώ τελείωσε η σημερινή συνεδρίαση, η οποία συνέπεσε με όλα αυτά τα γεγονότα στο Αιγαίο. Δεν ήταν προγραμματισμένο βέβαια να κάνουμε μια συνεδρίαση γι’ αυτά τα γεγονότα. Άλλη ήταν η ατζέντα της συζήτησης, αλλά προέκυψε και συνέπεσε με όλα αυτά. Περιμένουμε λοιπόν τις εξελίξεις και ας ευχηθούμε, αυτές οι εξελίξεις να είναι προς την καλή κατεύθυνση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Τσαβδαρίδης Λάζαρος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Μανωλάκος Νικόλαος, Μπογδάνος Κωνσταντίνος, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Αμανατίδης Ιωάννης, Δρίτσας Θεόδωρος, Ηγουμενίδης Νικόλαος, Ξενογιαννακοπούλου Μαρία – Ελίζα (Μαριλίζα), Χαρίτου Δημήτριος (Τάκης), και Σακοράφα Σοφία.

Τέλος και περί ώρα 21.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**